Taman Jajar: Sinergi komuniti dalam memelihara alam sekitar

Manakan tidak, Sungai Ara yang mengalir jernih dengan ikan-ikan dan udang di dalamnya, di sepanjang taman perumahan  ini telah dianugerahkan sebagai sebagai sungai terbersih di Malaysia pada tahun 2015.

Keindahan Taman Jajar ini juga dapat dilihat dengan pelbagai tumbuh-tumbuhan yang indah termasuk bunga sakura yang mekar di sekitar taman. Keadaan yang sangat mesra alam ini secara tidak langsung mengundang kembali burung-burung dan haiwan-haiwan lain hingga menjadi sebuah hab biodiversiti yang penting di negeri Pulau Pinang.

Taman Jajar juga terkenal sebagai sebuah kawasan kejiranan yang selamat dengan kadar jenayah yang paling rendah dan mempunyai kualiti udara yang terbaik.

Namun tahukah anda, bahawa pencapaian ini tidak dicapai dalam tempoh yang singkat, bahkan ia memerlukan usaha yang keras daripada pelbagai pihak.

Pada tahun 2012, keadaan di Taman Jajar sangat teruk, anak sungai dibiarkan busuk dan kotor dengan sisa-sisa buangan dari kandang lembu berdekatan, hingga tiada siapa mahu datang mendekati kawasan ini.

Bahkan pada waktu itu, tiada yang berani menegur pemilik kandang tersebut kerana risau akan menerima gangguan daripada samseng dan orang-orang mabuk yang turut melepak di kawasan kandang.

Oleh sebab itu, para penduduk dengan objektif yang sama, telah berganding bahu untuk mengubah keadaan Taman Jajar.

Walaupun masing-masing datang daripada kaum dan latar belakang yang berbeza, mereka berbincang bersama mengenai keperluan untuk mendapat persekitaran yang bersih dan selesa dengan udara yang segar, yang mana ini merupakan objektif asal projek ini.

Pada mulanya, usaha mereka dipandang rendah pihak berkuasa, dan ini bermakna mereka perlu banyak mengeluarkan kos perbelanjaan menggunakan duit mereka sendiri.

Namun setelah sedikit demi sedikit perubahan terzahir, pihak berkuasa telah bersetuju untuk bekerjasama dan menubuhkan sebuah taskforce, yang ini terdiri daripada Jabatan Pengairan dan Saliran, Majlis Bandaraya Pulau Pinang, Majlis Daerah Seberang Perai, Jabatan Alam Sekitar, Indah Water Konsortium, dan Pejabat Kesihatan Daerah.

Penduduk Taman Jajar mencuba sebaik mungkin untuk mengekalkan unsur semula jadi dalam membangunkan taman ini. Terdapat beberapa percanggahan pendapat antara persatuan penduduk dan juga pihak berkuasa.

Tindakan pihak berkuasa yang ingin meluruskan Sungai Ara hingga terlihat seperti sebuah longkang besar menerima tentangan hebat penduduk. Mereka mahukan keadaan sungai yang semula jadi dengan aliran yang berlekuk-lekuk dan berlantaikan pasir sungai semulajadi, bukan simen.

Para penduduk juga menekankan bahawa pokok-pokok bunga yang hendak ditanam hendaklah daripada pelbagai jenis dan warna bagi menggalakkan kehadiran serangga-serangga kecil pelbagai jenis sebagai agen pendebungaan.

Setelah bertungkus-lumus, mereka berjaya memulihkan sungai yang sangat busuk dan kotor kepada sebuah habitat ekosistem yang memberi manfaat kepada semua masyarakat.

Suasana positif ini telah berjaya menarik minat masyarakat daripada pelbagai kaum sekitar Pulau Pinang untuk beriadah dan mengadakan beberapa aktiviti bersama-sama di sini seperti zumba, berkelah, acara larian, dan perhimpunan penduduk. Tidak hairanlah Taman Jajar dikenali sebagai kawasan yang harmoni.

Namun kini, Taman Jajar menerima sebuah ancaman baru iaitu pembinaan lebuh raya Pan Island Link (PIL), salah sebuah lebuh raya di bawah projek Penang Transport Master Plan (PTMP).

Menurut perancangan, mereka akan meluruskan sungai sedia ada, dan membina sebuah lebuh raya bertingkat di atasnya. Lebih merisaukan,  lebuh raya ini juga akan merentasi kawasan-kawasan rumah ibadat seperti masjid, kuil, gereja dan tokong, kampung-kampung tradisi dan kawasan komersial.

Seperti yang kita tahu, lebuh raya memang diketahui dengan suasana yang bising dengan bunyi kenderaan dan asap yang dibebaskan sangat mengganggu. Oleh sebab itulah para penduduk setempat membantah sekeras-kerasnya projek ini.

Kawasan berbukit juga akan ditembusi oleh terowong-terowong jalan raya dan ini amat merisaukan kita kerana ianya akan mengakibatkan lebih banyak bencana alam seperti tanah runtuh dan banjir kilat.

Oleh itu, marilah kita bersama-sama menunjukkan sokongan kepada penduduk Taman Jajar dan masyarakat sekitar Pulau Pinang untuk membantah projek ini. Semangat yang wujud dalam kalangan penduduk Taman Jajar ini wajar kita contohi.

Kita boleh aplikasikan tindakan ini dalam usaha membaik pulih kawasan-kawasan hutan yang telah terganggu oleh pembangunan manusia dengan menanam semula pokok-pokok, menggalakkan kehadiran serangga agen pendebungaan, yang secara tidak langsung menjemput lebih banyak burung sehingga kestabilan ekosistem mula tercapai.

Seterusnya, kita dapat simpulkan bahawa masalah perubahan iklim ini benar-benar berlaku dan tindakan kita yang sering mengabaikan alam sekitar sebenarnya lebih mempercepatkan perubahan iklim ini untuk terjadi. Namun, dengan usaha semua pihak tanpa mengira bangsa dan agama, kita pasti boleh menuju kehidupan yang lebih sejahtera.

Nizam RahmanAktivis Persatuan Belia Harmoni MalaysiaDelegasi Malaysia bagi ASEAN + 3 Youth Environmental Forum 2019

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Tajaan iftar untuk 1,000 mualaf

Majlis ini akan diadakan pada Sabtu, 18 Jun 2016 (13 Ramadan) di IDCC Shah Alam, Selangor dan pada Sabtu, 25 Jun 2016 (20 Ramadan) di TM Convention Centre, Kuala Lumpur. Sementara itu, majlis yang sama turut bakal diadakan di setiap negeri di seluruh negara.

Majlis MIPHC ini dianjurkan setiap tahun dan mendapat sokongan daripada pelbagai pihak. Ibadah berpuasa adalah perkara yang baharu bagi muallaf dan HCF sentiasa memastikan mereka tidak berasa terasing daripada masyarakat Islam yang lain.

MIPHC Selangor pada 18 Jun bakal menampilkan Pensyarah Kanan UIAM Dr Zaharuddin Abd Rahman, artis jemputan Munif Ahmad (Hijjaz), Presiden MRM Firdaus Wong, Presiden Skuad Mubaligh Zamri Vinoth dan Cikgu Kamaruzaman, Pengerusi Hidayah Centre Hulu Selangor.

MIPHC Kuala Lumpur pada 25 Jun pula bakal menampilkan Mufti Perlis Dr Mohd Asri Zainal Abidin, pendakwah Ustaz Fitri Abdullah, artis jemputan Mu’adz Dzulkefly dan pelajar cemerlang mualaf, Nurul Lim.

Oleh itu, HCF menjemput pelbagai pihak seperti badan-badan kerajaan, syarikat swasta, NGO dan orang perseorangan untuk memberi sumbangan dan tajaan berbuka puasa kepada saudara baru dan meraikan mereka bersama melalui pembelian meja dan kerusi dalam majlis tersebut.

Sumbangan dan tajaan boleh dibuat dengan tiga cara iaitu:

1. Melakukan transaksi secara online melalui pautan berikut:

Tajaan KerusiGold – RM500 http://bit.ly/1NnEWPD Silver – RM300 http://bit.ly/1YKriHb Bronze – RM200 http://bit.ly/1NF633I

Tajaan MejaPlatinum – RM10,000Gold – RM5,000 http://bit.ly/2478BRu Silver – RM3,000 http://bit.ly/213AJ6m Bronze – RM2,000 http://bit.ly/1r3MmxG

2. Memasukkan sumbangan dan tajaan ke akaun berikut:

(i) HIDAYAH CENTRE FOUNDATION (BANK ISLAM – 1211 3010 0494 33) untuk majlis di Shah Alam(ii) HIDAYAH CENTRE FOUNDATION (BANK RAKYAT – 1104 6100 0356) untuk majlis di Kuala Lumpur

3. Layari http://www.iftarperdana.com atau membuat sumbangan umum secara online di http://bit.do/taja-iftar.

Untuk maklumat lanjut, sila hubungi pejabat Hidayah Centre di talian 03-4108 9669 / 03 4105 3766 atau e-mel iftarperdana@hcf.org.my

Hidayah Centre (HCF) dengan peranannya sebagai organisasi yang menawarkan sokongan dan juga bantuan kepada saudara baru, sentiasa berusaha untuk menyantuni golongan ini dengan kaedah yang terbaik.

Saudara baru yang telah memeluk Islam akan berhadapan dengan pelbagai dugaan dan cabaran. Masalah yang biasa berlaku ialah disisihkan oleh ahli keluarga, kehilangan pekerjaan dan sumber pendapatan serta kesukaran mendapatkan bantuan serta bebanan hutang yang tidak terjangka.

Selain iftar perdana, inisiatif lain yang diwujudkan oleh HCF dalam usaha untuk menyantuni saudara baru ialah Ansar Initiative, Sejuta Harapan, Program Ziarah Muallaf dan Reverts Gathering.

Perancangan yang baru adalah untuk mewujudkan Skim Bantuan Perniagaan Muallaf yang akan berfungsi untuk memastikan golongan yang berpotensi diberi bantuan dan memastikan kelangsungan hidup mereka.

Majlis iftar yang bakal diadakan ini diharapkan dapat memberi sokongan untuk saudara baru agar terus kuat dan istiqamah dalam menjalani ibadah puasa terutamanya bagi mereka yang melaksanakan ibadah ini buat pertama kali dan kita seharusnya memberi suntikan semangat dan moral kepada mereka.

Daripada Zaid bin Khalid RA daripada Nabi SAW sabdanya:

“Sesiapa yang memberi makan (berbuka) kepada orang yang berpuasa, ia akan mendapat pahala seperti orang yang berpuasa itu dan pahala orang yang berpuasa itu tidak berkurangan walau sedikit pun.” (HR Tirmidzi)

Semoga tajaan ini memberikan kegembiraan untuk saudara baru dan dapat membuka ruang untuk kita melipat gandakan pahala kita pada bulan Ramadan, insya-Allah. Saudara Kita, Amanah Bersama.

Sumber: FB Hidayah Centre | http://www.hidayahcentre.com/

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Sedekah bantu dakwah, sokong mualaf

HCF mengajak semua untuk turut bersama menyokong usaha ini dalam menyampaikan Islam dan menyantuni mualaf melalui kempen Sedekah Ramadan.

Antara inisiatif-inisiatif HCF adalah seperti melatih pendakwah, membetulkan salah tanggap terhadap Islam, menyampaikan mesej Islam kepada masyarakat majmuk serta memberikan sokongan kepada saudara baru.

Bagi mereka yang ingin menyalurkan sedekah anda, sila klik pautan www.dahsedekah.com atau melalui perbankan Internet menggunakan akaun berikut:

Maybank :5622 0962 4421 [The Trustees of Hidayah Centre Foundation]

Bank Islam : 1211 3010 0494 33 [Hidayah Centre Foundation]

Bank Rakyat : 1104 6100 0356 [Hidayah Centre Foundation]

Seterusnya, sertakan resit sumbangan berserta nama dan e-mel kepada https://wa.me/60134668794 (Azrul) atau  sedekahramadan@hcf.org.my.

Semoga segala sumbangan anda kekal hingga ke akhirat sepertimana sabda Rasulullah SAW, “Naungan orang beriman pada hari kiamat adalah sedekahnya.” (HR Ahmad)

Segala usaha dakwah ini juga telah mendapat kerjasama oleh ribuan sukarelawan yang bersama menjayakan misi dan visi HCF dengan 50 pusat operasi di seluruh Malaysia dan 60 pendakwah sepenuh masa.

Dalam perkembangan berkaitan, Hidayah Centre Foundation turut mengadakan beberapa rancangan khas sepanjang Ramadan di halaman Facebooknya seperti 1 Hari 1 Juz bersama Ustaz Abdullah Bukhari, Drama Khas ‘Ramadan Pertama’ di IKIMfm, Diari Ramadan, 35 Fun Fact about Ramadan & Fasting dan lain-lain.


Tragedi Everest: Operasi SAR Hawari di Kawasan Ceruk

SERI KEMBANGAN – Operasi mencari dan menyelamat (SAR) pendaki Malaysia, Muhammad Hawari Hashim, 33, seorang orang kurang upaya (OKU) pendengaran yang dilaporkan hilang pada Jumaat di kawasan pergunungan Everest, diteruskan di kawasan ceruk, selain menjejaki telefon bimbitnya.

Pengurus Pasukan Misi Malaysia Everest 2023 (ME23), Ayu Wanirah Naharuddin berkata, operasi itu dikendalikan oleh salah seorang pendaki, Tiong Ling Yang, yang turut dikenali sebagai Vincent.

Beliau berkata, SAR menerusi udara telah dilakukan semalam, namun tidak menemukan kesan manusia di kawasan pendakian.

“SAR darat di kawasan ceruk terus dilakukan di atas Kem Dua. Mencari di ceruk memerlukan tenaga mahir dan kita telah kerahkan sebanyak mungkin tenaga mahir yang ada di kawasan sekitar.”

“Kita telah jumpak jaket Gore-Tex yang mengandungi ‘recco’ (sejenis peralatan pengesan) milik Muhammad Hawari di Kem Dua. Pihak (Kedutaan Besar Malaysia di Kathmandu) telah berhubung dengan polis Nepal untuk bantuan menjejaki iPhone milik Muhammad Hawari,” katanya kepada Bernama, di sini hari ini.

Jumaat lepas, Muhammad Hawari dilaporkan hilang di kawasan pergunungan itu ketika turun dari Kem Empat selepas menawan puncak gunung tertinggi dunia itu.

Pada hari sama, Pengarah Angkatan Pertahanan Awam Malaysia (APM), Kedah Lt Kol Awang Askandar Ampuan Yaacub, 56, yang juga peserta misi disahkan meninggal dunia selepas terjatuh semasa pendakian sehari sebelumnya.

Ayu Wanirah berkata, terdapat sekumpulan orang Sherpa akan membuat pemeriksaan bagi mencari Muhammad Hawari di setiap khemah di Kem Dua, Tiga dan Empat, hari ini.

“(Pihak) Suunto Malaysia ada memberitahu akan membantu menjejaki pendaki tersebut sekiranya Hawari menyimpan segala aktiviti di dalam aplikasinya. Suunto juga melaporkan kejadian ini ke pihak berkuasa Finland untuk berkongsi data tersebut.”

“Mereka akan cuba. Jika data tidak disimpan, kita mungkin tak dapat cari Hawari tapi akan tetap cuba. Kini terserah kepada pihak polis Finland dan ibu pejabat Suunto,” katanya.

(Suunto ialah jam tangan pintar buatan Finland yang antaranya mempunyai ciri navigasi dan komunikasi, selain boleh menyimpan data berkaitan aktiviti penggunanya)

Selain itu, Ayu Wanirah berkata, usaha membawa turun jenazah Awang Askandar dari Everest Base Camp ke Kathmandu, Nepal sedang giat dijalankan yang dikendalikan sendiri oleh beliau.

“Enam orang Sherpa akan berada di Kem Empat menjelang petang ini. Esok pagi, jenazah akan dibawa turun ke kawasan selamat bagi helikopter melakukan ‘long line rescue,’ Seterusnya akan dibawa ke Kathmandu, Nepal.

“Pihak kedutaan (Kedutaan Besar Malaysia di Kathmandu) berhubung rapat dengan saya dan mereka akan menerima jenazah tersebut di Kathmandu. Cuaca sekarang agak berawan dan bersalji, semoga cuaca baik esok,” katanya.

ME 2023 yang dianjurkan Kelab Eksplorasi Altitud dan mendapat sokongan Kementerian Belia dan Sukan itu turut disertai bekas pendaki Everest 2016, Azim Afif Ishak yang juga ketua eskpedisi, yang bermula 2 April lepas.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Subjek dan predikat dalam kalamullah

Susunan kata, frasa dan ayat dalam percakapan menggambarkan apa yang hendak dimaksudkan serta ditekankan oleh pihak yang menuturkan percakapan tersebut. Misalannya antara ayat; “Ali pergi ke Kedai Pak Man untuk membeli gula” dengan “Ali membeli gula di Kedai Pak Man” mempunyai maksud serta penekanan yang berbeza.

Sungguhpun kedua-dua ayat tersebut dilihat seakan-akan sama iaitu mengenai seseorang yang bernama Ali membeli gula di sebuah kedai, akan tetapi ayat yang pertama lebih menekankan serta memaksudkan perbuatan Ali pergi ke Kedai Pak Man bagi membeli sesuatu iaitu gula.

Walau bagaimanapun, dalam ayat yang kedua, ia lebih menggambarkan perbuatan Ali untuk membeli gula di suatu tempat iaitu di Kedai Pak Man.

Kesimpulannya, perbezaan antara kedua-dua ayat tersebut adalah kerana perbezaan subjek dan predikat. Subjek ialah bahagian ayat yang diterangkan, manakala predikat ialah bahagian ayat yang menerangkan subjek.

Al-Quran yang merupakan kata-kata (kalam) Allah SWT, sangat halus dan sungguh teliti dalam mengungkapkan yang mana satu subjek dan yang mana pula adalah predikat.

Salah satu contoh bagi menjelaskan perbincangan ini adalah sebahagian Firman Allah SWT dalam ayat 12 Surah al-Qamar ketika menceritakan bagaimana Dia mengazab kaum Nabi Nuh AS dengan meneggelamkan mereka dengan hujan yang mencurah-curah dari langit serta bumi yang telah meledakkan atau memuntahkan air dengan kata-Nya; وَفَجَّرْنَا الأرْضَ عُيُونًا (Dan Kami jadikan bumi memancarkan mata air-mata air).

Lafaz (وَفَجَّرْنَا) bermaksud “dan kami meledakkan atau memecahkan dengan ledakan yang dahsyat”. Tanda sabdu (  ّ) di atas huruf ج menunjukkan exaggeration (pernyataan yang berlebih-lebihan). Namun fokus perbincangan ini adalah pada subjek ayat tersebut iaitu bumi dan predikatnya iaitu mata air.

Secara ringkas, ayat ini diungkapkan oleh Allah SWT untuk menyatakan bahawa betapa dahsyat azabnya terhadap kaum Nuh AS. Selain daripada hujan lebat yang turun mencurah-curah, seluruh muka bumi juga telah meletus dengan menghamburkan mata airnya lalu menenggelamkan permukaan bumi.

Hal ini amat berbeza konotasinya apabila subjek ayat tersebut adalah mata air dan predikatnya adalah bumi. Jika ayatnya begini (وَفَجَّرْنَا العُيُونً أرْضَا), ia akan membawa maksud “dan kami memancarkan mata air di atas muka bumi”.

Naratifnya lebih membawa maksud nikmat serta rahmat Allah SWT yang menerbitkan mata air yang menjadi sumber kehidupan dan minuman, malah ia tidak langsung membawa maksud azab serta balasan Allah SWT.

Demikianlah al-Quran mendidik kita agar lebih menekuni maksud serta ungkapan Kalamullah yang merupakan mukjizat teragung sehingga hari kiamat. صدق الله العظيم

Ustaz Dr Syazalie Hirman Ahmad Najib
Timbalan Pengerusi
Jawatankuasa Tarbiah & Modal Insan
Pertubuhan IKRAM Malaysia


MyCARE hadiri Persidangan Asia Tenggara Mengenai Rohingya

Hadir dalam persidangan tersebut Pengerusi MyCARE, Prof Madya Dr Hafidzi Mohd Noor yang juga Timbalan Pengerusi SEAHUM membentangkan tajuk “Community Initiatives: Extending Hand for Rohingya in Malaysia” serta Roha Hassan, Pengurus Kanan MyCARE.

Sekitar 60 orang peserta mewakili pelbagai NGO dari Malaysia, Singapura, Thailand, Filipina, Bangladesh, Myanmar dan majoritinya dari Indonesia menghadiri persidangan ini.

Objektif persidangan ini adalah untuk mendapatkan pemahaman yang lebih baik tentang keadaan terkini di Myanmar dan peluang untuk rakyat Rohingya selepas pilihan raya umum dan menggalakkan komitmen ASEAN dan sokongan padu untuk melindungi hak asasi manusia etnik tersebut di sana.

Selain untuk bekerjasama yang lebih baik antara NGO dan NGO Islam ASEAN dalam isu Rohingya ini, persidangan turut membincangkan penjanaan pembiayaan kemanusiaan Islam dan perspektif Islam terhadap pelarian.

Selain Dr Hafidzi, beberapa penyampai turut membentangkan dan membincangkan isu-isu berkaitan Rohingya dan kemanusiaan antaranya:

1. “Refugees Movement Throughout South East Asia” oleh Igor Voronstov (UNHCR Indonesia)

2. “Challenges and Opportunity Faced by Rohingya Muslim After the General Election” oleh Wai Wai Nu (Women Peace Network Arakan, Myanmar)

3. “The Transition of Democracy in Myanmar: Exclusion of Rohingya Muslim Minorities” oleh Dr Mahbubul Haque (Songkla University, Thailand)

4. “Expanding Islamic Organization Network in Humanitarian Issues” oleh Dr Abdullah Sudin Ab Rahman (Presiden HALUAN, Malaysia)

5. “Public Fundraising Method for Humanitarian Issues” oleh Bambang Suherman (Director of Resource Mobilization, Dompet Dhuafa, Indonesia)

Dalam pada itu, resolusi persidangan tersebut telah satu memorandum yang akan dihantar ke Setiausaha Agung ASEAN dan NGO-NGO yang hadir untuk digunakan ke program-program di negara masing-masing.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Bila ‘otai’ polis bersuara

Pendedahan bekas Ketua Polis Negara (KPN), Tan Sri Abdul Hamid Bador dalam sidang media terakhirnya pada Jumaat lalu bahawa golongan ahli politik campur tangan dalam pengurusan pasukan Polis Diraja Malaysia (PDRM) wajar dipandang berat.

Nampaknya isu yang dibangkitkan oleh ‘otai’ polis ini sudah tidak dapat disembunyikan lagi dan ia terpaksa ‘dilepaskan’ ketika itu bagi menggambarkan keadaan yang berlaku dalam pasukan PDRM.

Walau bagaimanapun, beliau menyerahkan kepada pihak KPN baharu, Datuk Seri Acryl Sani Abdullah Sani dan pasukannya berhubung pendedahannya dan tidak akan membuat laporan polis terhadap perkara berkenaan.

Mengukuhkan lagi pendedahan itu, Tan Sri Musa Hassan turut mengakui bahawa memang terdapat campur tangan ahli politik ketika beliau sebagai KPN dahulu, malah ia telah menjejaskan proses siasatan yang dijalankan PDRM selain ada arahan kepada pegawai lain tanpa pengetahuannya.

Dengan pendedahan ini, jelas bahawa apa-apa campur tangan daripada ahli politik sudah pasti mempunyai motif politik yang tertentu sekali gus boleh mengganggu perjalanan tadbir urus dan proses siasatan pasukan polis.

Abdul Hamid turut menyarankan agar Suruhanjaya Pasukan Polis (SPP) tidak dipengerusikan oleh ahli politik bagi mengelakkan campur tangan golongan itu, sebaliknya ia perlu diketuai oleh tokoh yang neutral dan tiada kepentingan seperti hakim atau bekas hakim. Ini adalah satu langkah yang wajar.

Langkah ini seharusnya diperluaskan lagi ke sektor awam dan syarikat-syarikat berkaitan kerajaan (GLC) supaya tadbir urusnya tidak diganggu-gugat oleh ahli-ahli politik yang sarat dengan pelbagai kepentingan.

Dalam kenyataan media baru-baru ini, Pertubuhan IKRAM Malaysia (IKRAM) menyokong tindakan berani dan ketegasan mana-mana pemimpin kerajaan untuk menentang sebarang pengaruh politik yang membawa kepada salah guna kuasa dalam perkhidmatan awam.

“IKRAM menggesa agar maruah dan integriti PDRM dikembalikan dan satu suruhanjaya untuk meningkatkan akauntabiliti dan integriti anggota polis ditubuhkan dengan segera,” kata Presiden IKRAM, Dr Mohd Parid Sheikh Ahmad.

Berkaitan isu rasuah politik seperti yang disebut oleh Abdul Hamid, IKRAM juga menggesa agar Suruhanjaya Pencegahan Rasuah Malaysia (SPRM) menyiasat dakwaan tersebut.

“IKRAM menggesa kerajaan agar lebih serius dalam menangani isu integriti dan rasuah di semua peringkat kepimpinan sektor awam dan institusi kerajaan,” ujarnya.

Dua isu yang dibangkitkan oleh bekas KPN berkaitan isu campur tangan politik dalam pasukan polis dan juga rasuah politik wajar diambil perhatian oleh pihak yang bertanggungjawab supaya berlaku perubahan dan penambahbaikan.

Kita tidak mahu pasukan keselamatan kita tidak mempunyai taring dan kaku dalam menguatkuasakan undang-undang hanya kerana tindakan sesetengah ahli politik kita yang sengaja menunjuk kuasa.

Kuasa itu hanya pinjaman sementara. Dipinjamkan kuasa itu supaya dilaksanakan dengan penuh amanah dan tanggungjawab untuk berbakti, bukan untuk disalah guna demi kepentingan politik dan peribadi.

Akan sampai suatu masa, kuasa itu sudah tiada dan kita semua perlu menjawab kepada Yang Maha Esa.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


IKRAM sokong Pelan Anti-Rasuah Nasional (NACP) 2019-2023

Pertubuhan IKRAM Malaysia (IKRAM) mengalu-alukan pelancaran Pelan Anti-Rasuah Nasional (NACP) 2019-2023 oleh YAB Perdana Menteri Tun Dr Mahathir Mohamad hari ini.

Pelan yang dibangunkan melalui kerjasama Pusat Governans, Integriti dan Anti-Rasuah, Jabatan Perdana Menteri (GIACC) dan agensi kerajaan lain bertujuan untuk membudayakan integriti dan membanteras rasuah.

Usaha ini, bertemakan ‘Memecah Rantaian Rasuah’ patut disokong oleh semua pihak kerana memberi fokus kepada pencegahan dan bersifat jangka panjang. Melalui pelaksanaan yang bersungguh-sungguh, kesannya dijangka akan lebih lestari.

Dengan misi Malaysia bebas rasuah menjelang 2023, 22 strategi utama dan 115 inisiatif antirasuah yang meliputi aspek politik, perolehan awam, penguatkuasaan undang-undang, pentadbiran sektor awam, perundangan dan kehakiman serta tadbir urus korporat disusun dalam pelan ini. NACP dibangunkan bagi menggantikan Pelan Integriti Nasional (PIN) sebelum ini.

Usaha ini bertepatan dengan ciri-ciri Negara Rahmah yang diperjuangkan IKRAM. Khususnya, IKRAM konsisten mendukung kepimpinan yang berintegriti tinggi dan memperjuangkan tadbir urus yang baik, selaras dengan ciri pertama dan ketiga dalam 12 Ciri Negara Rahmah.

Menurut statistik Suruhanjaya Pencegahan Rasuah Malaysia (SPRM), 894 tangkapan telah dibuat pada tahun 2018 berbanding 879 kes pada tahun 2017 dan 939 kes pada tahun 2016.

Pada tahun 2017, Malaysia telah jatuh ke tangga 62 daripada 180 negara dalam Indeks Persepsi Rasuah yang dikeluarkan Transparency International berbanding tangga ke-55 pada tahun 2016.

Statistik ini menunjukkan budaya rasuah masih meluas tanpa penurunan ketara jumlah tangkapan kes rasuah bagi tempoh 2016-2018.

Kajian pula mendapati penjawat awam lebih berisiko terlibat dengan kes rasuah. Sebanyak 40 peratus daripada pesalah yang ditahan oleh SPRM adalah dalam kalangan penjawat awam bagi tempoh 2011 hingga 2015.

Untuk memastikan rasuah dapat dibanteras dengan berkesan, IKRAM ingin menekankan bahawa pelan ini memerlukan sokongan daripada semua pihak termasuklah sektor awam dan sektor swasta.

Mana-mana anggota masyarakat pula digesa untuk tidak gentar melaporkan rasuah dengan memberikan maklumat mengenai sebarang perlakuan rasuah kerana perlindungan diberikan kepada mereka melalui Akta Perlindungan Pemberi Maklumat 2010.

Walau bagaimanapun, IKRAM ingin mengingatkan bahawa pelan yang dilancarkan mestilah disertakan dengan komitmen dan ‘political will’ kerajaan, sumber yang mencukupi, pelaksanaan secara berperingkat dan berdisiplin, dan pemantauan yang rapi.

Dengan semangat Malaysia baharu, IKRAM bersedia terlibat dalam usaha membanteras rasuah melalui panel pemikir atau pasukan petugas khas (task force).

Dr Hj Mohd Parid Sheikh AhmadPresidenPertubuhan IKRAM Malaysia


Kisah Abu Darda’ memeluk Islam

Abu Darda’ radiallahuanhu (RA) atau nama sebenarnya Uwaimir bin Zaid bin Qais al-Ansari al-Khazraji adalah satu nama yang tidak asing kepada kita umat Islam. Beliau adalah sahabat Nabi Sallallahualaihiwasallam (SAW) yang dikenali sebagai Hakim al-Ummah, orang yang paling berhikmah atau bijaksana dalam kalangan umat ini.

Meskipun beliau merupakan golongan Ansar yang paling akhir memeluk Islam, namun ketokohan, kewibawaan, keunggulan serta sumbangannya dalam pelbagai bidang tidak kurang daripada sahabat-sahabat Nabi SAW yang lain ridhwanullahu ‘alaihim ajma’in.

Sebelum memeluk Islam, Abu Darda’ merupakan seorang penyembah berhala yang tegar.

Pada suatu hari, sahabatnya Abdullah bin Rawwahah RA dan Muhammad bin Maslamah RA yang telah memeluk Islam datang ke rumah Abu Darda’ semasa beliau tiada di rumah. Kedua-duanya memecahkan berhala yang disembah oleh Abu Darda’ sehingga pecah berkecai.

Apabila Abu Darda’ pulang, dia mengutip serpihan berhalanya yang telah berkecai itu seraya berkata, “Celaka engkau! Kenapa engkau tidak menghalang mereka? Kenapa engkau tidak mempertahankan dirimu sendiri?”

Mendengar rungutan Abu Darda’, isterinya Ummu Dardaa’ menambah, “Kalaulah berhala itu berguna atau dapat mempertahankan seseorang, pasti dia berguna atau dapat mempertahankan dirinya sendiri!”

Abu Darda’ bangkit lalu meminta Ummu Darda’ menyediakan air untuk beliau mandi. Selepas mandi dan memakai pakaian yang kemas, beliau terus keluar untuk bertemu dengan Rasulullah SAW.

Ketika beliau sampai ke tempat Rasulullah SAW, Abdullah bin Rawwahah RA berada di sisi baginda SAW. Melihat Abu Darda’ datang, Abdullah RA berkata, “Ya Rasulullah, itu Abu Darda’ datang. Tentulah tidak ada lain tujuannya kecuali membalas dendam ke atas kami.”

“Sesungguhnya dia datang untuk memeluk Islam. Tuhanku telah berjanji kepadaku bahawa Abu Darda’ akan memeluk Islam,” jawab Rasulullah SAW.

Antara pengiktirafan Rasulullah SAW ke atas Abu Dardaa’ ialah ‘Faris (tentera berkuda) yang terbaik’ dan ‘Hakim Ummah’. Beliau juga merupakan salah seorang yang ditugaskan mengumpul al-Quran pada zaman Nabi SAW.

Al-Bukhari meriwayatkan dengan sanadnya daripada Anas bin Malik RA katanya, “Ketika Nabi SAW wafat, tidak ada seorang pun yang mengumpul al-Quran sepenuhnya kecuali Abu Darda’, Mu’az bin Jabal, Zaid bin Thabit dan Abu Zaid.”

Abu Darda’ RA sangat berpegang teguh dengan apa yang diajar dan dipesan oleh Rasulullah SAW kepadanya. Muslim meriwayatkan bahawa Abu Darda’ RA berkata, “Kekasihku SAW berpesan kepadaku tiga perkara yang aku tidak pernah tinggalkan selagi aku masih hidup; berpuasa tiga hari setiap bulan, solat duha dan tidak tidur sebelum menunaikan solat witir.”

Abu Darda’ dikenali sebagai seorang yang sangat warak dan takut kepada Allah SWT. Ketika untanya mati, beliau berkata kepadanya, “Wahai untaku, janganlah engkau mendakwa aku di hadapan Tuhanmu kelak. Sesungguhnya aku tidak pernah membebanimu membawa barang-barang lebih daripada kemampuanmu.”

Beliau juga sangat menjaga hak-hak ukhuwah fillah. Beliau pernah berkata, “Aku berlindung dengan Allah daripada datangnya satu hari dalam hidupku yang aku tidak ingat kepada Abdullah bin Rawwahah RA. Setiap kali apabila bertemu denganku dari hadapan, dia akan menepuk dadaku. Kalau dia datang dari belakang dia akan menepuk bahuku kemudian berkata kepadaku, “Wahai Uwaimir, mari kita duduk, kita beriman sesaat. Lalu kami duduk mengingati Allah selama mana yang kami mahu. Kemudian beliau berkata: “Inilah majlis iman!”.

Dalam menjaga ukhuwah fillah, Abu Darda’ RA berkata: “Sesungguhnya aku berdoa untuk 70 orang saudara-saudaraku fillah dalam sujudku. Aku sebut nama mereka satu persatu!”

“Tiga perkara bagiku sangat melucukan; orang yang sibuk mengejar dunia sedangkan dia sedang dikejar kematian, orang yang lalai daripada mengingati Allah sedangkan Allah tidak lalai daripada menghisabnya, dan orang yang tertawa berdekah-dekah sedangkan dia tidak mengetahui adakah dia termasuk dalam kalangan mereka yang diredai Allah atau dimurkainya…”

“Kalaulah seseorang itu lari daripada rezekinya sebagaimana dia lari daripada kematiannya, nescaya rezekinya akan mendapatkannya sebagaimana kematiannya mendapatkannya.”

“Sesiapa yang banyak bercakap, banyaklah dustanya. Sesiapa yang banyak bersumpah, banyaklah dosanya. Sesiapa yang banyak permusuhannya, tidak selamatlah agamanya.”

“Sesiapa yang tidak mengenali nikmat Allah kecuali pada makanan dan minumannya sahaja, maka sesungguhnya sangat kurang ilmunya dan dekatlah azabnya. Dan sesiapa yang tidak pernah berasa kaya di dunia, maka tidak ada dunia baginya.”

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Tolak pelan yang biadap!

“Kali ini, mereka mahu membatalkan keseluruhan hak rakyat Palestin dan melupuskan tuntutan mereka buat selama-lamanya,” kata Pengerusi Humanitarian Care Malaysia (MyCARE), Profesor Madya Dr Hafidzi Mohd Noor dalam sidang media mewakili gabungan NGO-NGO yang terlibat.

Tambahnya, pelan ini telah cuba dijual dengan menggunakan slogan ‘Peace to Prosperity’ (Perdamaian untuk Kemakmuran) yang mengelirukan sedangkan ini langsung tidak berniat untuk membawa maksud keamanan mahupun kemakmuran kepada rakyat Palestin oleh Zionis dan kuncu-kuncunya.

“Apa yang ditawarkan kepada rakyat Palestin melalui pelan ini? Secara ringkas, ia mahu melupuskan hak rakyat Palestin ke atas tanah air mereka, hak untuk memiliki kedaulatan dan hak untuk pulang ke tanah air mereka, yang telah dituntut sejak beberapa dekad yang lalu, ke dalam tong sampah; agar dilupakan dan dipadam terus daripada memori sejarah,” tegas beliau.

Menggunakan tawaran ekonomi, tambahnya, Presiden Trump berjaya mengumpan beberapa negara Arab seperti Arab Saudi, UAE dan Bahrain untuk mengangkat pelan ini sebagai satu fajar baru untuk rakyat Palestin.

“Daripada mempertahankan hak-hak rakyat Palestin yang tidak boleh dikompromi, mereka memilih untuk mengangkat agenda Amerika Syarikat dan Israel untuk menghapuskan hak rakyat Palestin yang masih berbaki,” ujarnya.

Jelas beliau, antara implikasi besar pelan ini ialah pengabaian persetujuan-persetujuan sebelum ini yang berpandukan kerangka penyelesaian dua negara; menjadikan tuntutan rakyat Palestin kepada sebuah negara Palestin berdasarkan sempadan sebelum 1967 tidak lagi terpakai.

“Dengan kata lain, rakyat Palestin dipaksa hidup di bawah aparteid Israel tanpa sebarang harga diri dan kebebasan. Keamanan hanya tinggal angan-angan dan kemakmuran hanya untuk Zionis.

“Wilayah-wilayah yang diduduki oleh rakyat Palestin akan kekal sebagai wilayah yang terpisah-pisah; tak ubah seperti bantustan yang tertakluk kepada kawalan penjajah Israel,” katanya lagi.

Dalam bab pelarian, ujar Dr Hafidzi, rakyat Palestin yang menumpang teduh di negara-negara Arab jiran akan dinaturalisasikan sebagai sebahagian daripada proses normalisasi.

“Tiada perincian diberikan tentang bagaimana perkara ini boleh dicapai.

Apa yang pasti, nasib pelarian Palestin akan terus terabai atas tuduhan mereka mempunyai hubungan dengan kumpulan pengganas,” tambahnya lagi.

Jelasnya, Trump hampir pasti akan menggunakan pelan ini untuk menghentikan sebarang bantuan kemanusiaan kepada rakyat Palestin atas alasan untuk menangani keganasan yang mana sebarang penentangan rakyat Palestin yang sah di sisi undang-undang antarabangsa akan tetap dituduh sebagai satu bentuk keganasan.

“Sebarang seruan boikot terhadap Israel juga akan dianggap sebagai penyubur keganasan dan dilabel sebagai anti-semitik.

“Dengan kata lain, Israel akan kebal daripada sebarang tindakan yang mencabar tindakan jenayahnya ke atas rakyat Palestin,” katanya.

Berdasarkan perkembangan ini, gabungan NGO-NGO yang terlibat menyeru agar:

1. Satu usahasama masyarakat antarabangsa diwujudkan untuk menghentikan pelan jijik yang mahu melupuskan hak rakyat Palestin ini daripada terlaksana;

2. Pertubuhan Bangsa-bangsa Bersatu (PBB) mengadakan mesyuarat tergempar atau memanggil Majlis Keselamatan untuk meluluskan resolusi mengecam pelan tidak masuk akal ini;

3. Pertubuhan Kerjasama Islam (OIC), Liga Arab, Gerakan Negara-negara Berkecuali (NAM) dan forum-forum antarabangsa yang lain untuk bermesyuarat dan membuat pengisytiharan menolak pelan ini;

4. Pertubuhan-pertubuhan masyarakat sivil menyatakan kebimbangan mereka terhadap nasib rakyat Palestin dan mendesak Amerika Syarikat agar menghormati hak rakyat Palestin daripada terus dicabuli oleh rejim Israel.

Selain MyCARE, NGO-NGO lain yang terlibat ialah MAPIM, ABIM, HALUAN Palestin, Muslim Care Malaysia, Malaysian Women Coalition for al-Quds and Palestine (MWCQP), ACCIN, Salam Palestin, WADAH, BDS Malaysia, PKPIM, Yayasan al-Quds Malaysia (QFM) dan Palestinian Cultural Organization Malaysia (PCOM).

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


IKRAM Muda FC muncul juara liga

Perlawanan akhir yang telah berlangsung di Padang KLFA, Taman Melati pada 15 Ogos lalu menyaksikan IMFC menewaskan Ganda Perang FC dengan jaringan 2-1.

“Ini adalah kejohanan pertama dan trofi pertama IMFC sejak ditubuhkan pada Januari lalu,” kata Ketua IKRAM Muda, Mohd Hafiz Abd Hamid yang turut hadir memberikan sokongan.

Pasukan yang dipimpin Don Faris sebagai kapten berjaya memulakan perlawanan dengan tempo dan rentak IMFC.

Namun Ganda Perang FC memanfaatkan peluang hasil kekeliruan di pertahanan IMFC dan rembatan daripada bahagian kiri berjaya menewaskan penjaga gol IMFC.

Serangan demi serangan oleh IMFC kemudiannya membuahkan hasil, dua minit sebelum tamat separuh masa pertama.

Sepakan penjuru yang diambil Belong kemas ditemukan Suhail yang mendapat ruang untuk ‘free header’ untuk menjaringkan gol penyamaan degan 1-1 pada separuh masa pertama.

IMFC kemudiannya memulakan separuh masa kedua dengan tempo yang lebih tinggi dan berjaya mengawal kebanyakan pemilikan bola di kawasan lawan.

Seperti juga separuh masa pertama, IMFC memperoleh ‘set-piece’ pada hujung perlawanan setelah Wok dijatuhkan di garisan kotak penalti dan sepakan percuma diberikan kepada IMFC.

Kapten Don Faris mengambil sepakan percuma dan menghasilkan gol cantik yang menjadi gol kejohanan, menewaskan penjaga gol Ganda Perang FC.

“Kejohanan pertama dan trofi pertama, trofi ini pasti terpahat dalam sejarah IMFC dan juga ingatan para penonton, penyokong dan pemain,” kata Hafiz.

Beliau melahirkan penghargaan kepada para penyokong IMFC yang hadir daripada awal sehingga tamat perlawanan dan mengharapkan sokongan yang berterusan dalam perlawanan Liga M4.


Sekolah usahawan: Usaha IKRAM MUSLEH dipuji

“Syabas kepada pihak sekolah dan pengurusan IKRAM MUSLEH dan IKRAM Wilayah Persekutuan yang mengambil daya usaha mewujudkan suatu tambahan kepada sistem pendidikan kita di peringkat awal menengah rendah ini.”

“Walaupun ia agak baru, namun inisiatif yang diambil adalah suatu usaha yang harus kita puji.”

Beliau berkata demikian semasa menyempurnakan pelancaran Hari Usahawan Sekolah Menengah Usahawan Al Amin Ulu Klang (SMAAUK) kali ke-3 pada 5 April lalu di perkarangan sekolah.

Beliau berkata, dalam perkembangan dunia yang sangat dinamik ini, apa juga sistem yang mengawal kehidupan ini juga akan menjadi dinamik.

“Maka, kita juga perlu yakin kurikulum dan sistem pendidikan sekolah kita sebagaimana negara-negara lain adalah sesuatu yang dinamik, bukan statik,” jelasnya.

“Jadi, kita harus sentiasa menilai dan meneliti keadaan semasa, keadaan masa depan, membuat pelbagai unjuran supaya dapat menyediakan generasi kita untuk mengisi kehidupan pada masa hadapan,” tambahnya.

Sebagai Timbalan Menteri di Kementerian Pembangunan Usahawan, ujarnya, sudah tentu beliau memerlukan kerjasama dengan semua dalam usaha ini dengan melihat keusahawanan sebagai satu cara hidup yang akan mengisi sebahagian besar daripada masa depan generasi akan datang.

Katanya, jika dilihat, apa yang ada di sekeliling, maka kita akan melihat dunia ini lebih luas.

“Banyak peluang-peluang yang ada yang membolehkan kita mencari kehidupan malah meletakkan diri kita sebagai sangat berguna kepada masyarakat, antaranya keusahawanan.” tambah Dr Hatta.

Pada akhir ucapannya, beliau berharap agar SMUAA Ulu Klang ini mampu membuat perubahan yang meyakinkan semua dan Kementerian Pembangunan Usahawan akan menyokong segala usaha-usaha yang baik ini.

“Semoga pelajar-pelajar di sini akan menjadi investor yang berjaya,” harapannya.

Dalam perkembangan berkaitan, Pengetua SMUAA Ulu Klang, Datin Wan Norsiah Wan Abdullah ketika ditemui berkata, Hari Usahawan telah dilaksanakan sejak sekolah ini ditubuhkan.

“Ini adalah medan bagi para pelajar membuat perniagaan mereka melalui teori yang telah mereka pelajari, dan kami menekankan tentang program inovasi terhadap projek. Kami merasakan 10 tahun akan datang, pekerjaan adalah berbeza untuk mereka.”

Sebagai contoh ujarnya, orang jual roti canai dah ada 40 tahun yang lalu, mungkin 10 tahun akan datang tentu ada.

“Tetapi, apa bezanya pelajar kami? Mereka adalah yang boleh survive walaupun dengan bisnes dan persekitaran yang ada sekarang. Jadi Hari Usahawan ini memberi peluang kepada mereka secara bebas untuk praktikkan teori yang mereka ada,” jelas Wan Norsiah.

Di samping itu, SMUAA Ulu Klang turut menekankan setiap keuntungan yang mereka perolehi dikhususkan untuk infak dan sedekah kepada mereka yang memerlukan.

“Jadi, mereka telah disarankan meletakkan beberapa peratus keuntungan untuk itu.”

Dalam pada itu, Hari Usahawan SMUAA Ulu Klang ini mensasarkan kehadiran daripada kawasan sekitar iaitu kawasan Taman Melawati dan kepada pelajar sekolah yang dijemput daripada sekolah yang berdekatan.

“Pada tahun ini, kami ada sembilan produk jualan makanan yang telah diinovasikan serta terdapat tiga servis iaitu, pelajar menyediakan satu mini escape room, family entertainment dan menyediakan peluang di mana pelajar boleh menggunakan teknologi yang dibuat.”

Manakala, untuk kafe pula, SMUAA Ulu Klang menyediakan kafe ala santai, sebagaimana yang popular sekarang serta menyediakan sofa untuk keselesaan semua yang berkunjung.

“Sekolah ini tekankan prinsip keusahawann  kepada pelajar. Sekolah ini ada gim dan kami dapat menggunakannya,” kata pelajar SMUAA Ahmad Suhaib Umar Hanafi yang ditemui.

Turut hadir pada Hari Usahawan SMUAA ini ADUN Hulu Kelang, YB Haji Saari Sungib, Ahli DPN IKRAM, Prof Dr Hj Sahrim Ahmad, Pengarah Eksekutif IKRAM MUSLEH, Ustaz Megat Mohamed Amin Megat Mohamed Nor, Yang Dipertua IKRAM Wilayah Persekutuan, Hj Zainal Adnan Abdul Halim.

SMUAAUK ini telah dimulakan pada tahun 2017, memiliki seramai 69 orang pelajar dari Tingkatan 1, 2 dan 3 yang menggunakan silibus penuh Kementerian Pendidikan Malaysia dengan menambah lima jam kurikulum usahawan yang didedahkan kepada pelajar sebagai persediaan mereka dalam dunia perniagaan dan dunia usahawan.

Sekolah dibuka kepada semua pelajar yang telah menamatkan darjah 6, sama ada yang telah mengambil UPSR atau tidak. Mendapat pendidikan dari sekolah ini adalah menjadi suatu kelebihan kerana ia juga menyediakan kelas tahfiz.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


BR1M: Kaedah terbaik bantu golongan miskin?

BR1M kepada isi rumah berpendapatan RM3,000 sehingga RM4,000 juga akan dinaikkan daripada RM800 kepada RM900 dan individu bujang berpendapatan di bawah RM2,000, BR1M akan dinaikkan daripada RM400 kepada RM450. Itu adalah sebahagian daripada bantuan kerajaan secara langsung kepada rakyat.

Namun, beberapa pihak telah mempersoalkan kebijaksanaan pihak kerajaan memberikan bantuan BR1M kepada golongan berpendapatan rendah di Malaysia. Bekas Perdana Menteri Malaysia Tun Mahathir dilaporkan mengatakan bahawa BR1M adalah sebenarnya satu bentuk rasuah yang akan menjadikan rakyat terlalu berharap kepada kerajaan dan menjadi materialistik.

Tambah Dr Mahathir lagi, tindakan ini juga akan memberi kesan buruk kepada masa depan kerajaan yang memerintah. Ada yang lain merasakan bahawa BR1M adalah semata-mata taktik memancing undi dari kalangan golongan berpendapatan rendah oleh kerajaan.

Persoalannya ialah, apakah sebenarnya BR1M satu program yang terbaik untuk membantu golongan miskin dan berpendapatan rendah?

Tidak dapat dinafikan bahawa usaha membantu golongan miskin adalah sesuatu yang dianjurkan oleh agama Islam. Terdapat banyak sekali ayat daripada al Quran berkenaan perkara ini termasuk ayat-ayat berikut:

1. “Bukanlah kebaikan bahwa kamu menghadapkan wajahmu ke arah Timur dan Barat, tetapi yang sebenarnya kebaikan ialah yang beriman kepada Allah dan Hari Kemudian dan malaikat-malaikat dan Kitab dan nabi-nabi, dan memberikan harta atas kecintaan kepada-Nya, kepada kaum kerabat, dan anak-anak yatim, dan orang-orang miskin, dan orang musafir, dan mereka yang meminta sedekah dan untuk memerdekakan hamba sahaya; dan orang-orang yang mendirikan shalat dan membayar zakat; dan orang-orang yang menepati janji mereka bila mereka berjanji, dan mereka yang sabar dalam kesusahan  dan kesengsaraan, dan tabah dalam masa perang; merekalah orang-orang yang benar dan merekalah orang-orang yang bertakwa.” (al-Baqarah 2:178)

2. “Dan tolong-menolonglah kamu dalam (mengerjakan) kebajikan dan takwa, dan jangan tolong-menolong dalam berbuat dosa dan pelanggaran. Dan bertakwalah kamu kepada Allah, sesungguhnya Allah amat berat siksa-Nya.” (al-Maaidah 5:2)

3. “Sesungguhnya Allah menyuruh berlaku adil dan berbuat kebaikan dan memberi kepada kaum kerabat; dan melarang daripada perbuatan keji, dan hal yang tidak disenangi, dan memberontak. Dia memberi kamu nasihat supaya kamu mengambil pelajaran.” (an-Nahl 16:91)

Pada zaman Rasulullah SAW juga terdapat golongan yang miskin. Mereka dipanggil golongan Suffah yang merupakan kumpulan sahabat Rasulullah SAW yang menumpang tinggal di beranda masjid Rasulullah SAW di kota Madinah. Mereka tidak memiliki apa-apa, lemah dan tiada kemahiran dalam urusan kehidupan harian.

Bagaimanakah Rasulullah SAW memastikan bahawa nasib mereka terbela dan tidak hidup dalam keadaan lapar dan sengsara?  Menurut  pakar ekonomi Islam, Profesor Monzer Kahf, Rasulullah SAW telah tidak pernah mengutip apa-apa cukai khas secara paksa daripada orang ramai untuk membiayai perbelanjaan keperluan golongan Suffah ini. Sebaliknya apa yang dilakukan oleh Rasulullah SAW ialah baginda menggalakkan orang ramai menyumbang secara sukarela untuk membantu mereka. Oleh itu, adalah  menjadi amalan orang ramai ketika itu untuk meninggalkan buah-buah kurma di atas palang-palang di masjid Madinah untuk golongan Suffah ini.

Dalam erti kata yang lain, apa yang kita boleh lihat ialah cara Rasulullah SAW membantu golongan miskin dan berpendapatan rendah adalah bukan dengan menjadikan ia sebagai projek pemerintah dengan menggunakan dana kerajaan. Sebaliknya, beliau menjadikan kerja bantuan kepada orang miskin sebagai projek rakyat secara sukarela agar mereka mendapat ganjaran pahala daripada Allah SWT untuk dijadikan bekal akhirat. Di samping itu, cara ini akan memupuk rasa kasih sayang dan belas kasihan di kalangan mereka.

Jelaslah bahawa kaedah Rasulullah SAW jauh berbeza dengan cara BR1M di mana ia adalah seratus peratus projek kerajaan dengan menggunakan dana kerajaan. Malangnya, sebenarnya dana kerajaan tidak mencukupi untuk membiayai semua perbelanjaannya. Sebab itulah salah satu dari sumber utama dana kerajaan (selain dari kutipan berbagai bentuk cukai dan dividen dari Petronas) ialah pinjaman daripada sektor kewangan. Kerajaan terpaksa meminjam daripada sektor kewangan kerana perbelanjaannya sentiasa melebihi pendapatan. Situasi yang dipanggil ‘belanjawan defisit’ ini telah berlaku lebih dari 17 tahun berturut-turut.

Sebagai contoh, bagi tahun 2017, perbelanjaan kerajaan adalah dianggarkan berjumlah RM260 bilion. Ini melebihi pendapatan yang diramalkan iaitu hanya RM219.7 bilion.  Ini bermakna, untuk tahun 2017, kerajaan terpaksa meminjam lebih kurang RM40 bilion untuk menampung perbelanjaannya. Ini juga bermakna jumlah hutang terkumpul yang ditanggung oleh kerajaan akan meningkat lagi ke jumlah sekitar RM700 bilion. Jika pendapatan kerajaan sebenar pada tahun ini adalah lebih rendah daripada yang diramalkan, sudah tentu jumlah hutang terkumpul kerajaan akan meningkat lagi.

Tambahan pula, sebahagian besar daripada pinjaman ini adalah dengan mengeluarkan bon kerajaan (dipanggil Malaysian Government Securities atau MGS) yang tidak menepati kaedah Syariah. Ini kerana, kerajaan terpaksa membayar bunga atau ‘interest’ berjumlah hampir RM30 bilion setahun setakat ini atas hutang-hutangnya walaupun ini jelas bertentangan dengan ajaran Islam. Sudah tentu jumlah ini akan meningkat lagi pada tahun-tahun akan datang kerana jumlah hutang terkumpul kerajaan senantiasa meningkat dan diramalkan oleh pihak IMF akan mencecah RM1 trilion (atau satu ribu bilion) pada tahun 2020.

Persoalan seterusnya ialah, adakah skim BR1M akan dapat menyelesaikan masalah kenaikan kos kehidupan yang sedang dihadapi oleh rakyat terutama sekali dari golongan berpendapatan rendah?

Sebenarnya kita kena sedar bahawa faktor utama kepada kenaikan kos kehidupan ialah sistem kewangan yang diamalkan di negara kita yang berpaksikan kepada industri hutang. Sistem ini adalah sistem yang dibawa masuk oleh penjajah dan diajarkan kepada pentadbir negara kita semenjak sebelum merdeka lagi.

Oleh kerana itulah, masalah kenaikan kos kehidupan yang membebankan rakyat Malaysia, terutama sekali golongan berpendapatan rendah juga berlaku di negara bekas penjajah kita iaitu United Kingdom serta di negara lain yang mengamalkan sistem yang sama seperti Amerika Syarikat, negara Eropah, Jepun dan bahkan juga Singapura.

Dalam sistem ini, sumber dana kepada aktiviti ekonomi adalah hutang yang dibekalkan oleh sistem kewangan. Setiap kali industri kewangan memberi hutang, wang akan tercipta secara automatik. Lagi banyak hutang yang diberikan oleh industri kewangan kepada sektor kerajaan, swasta dan juga isi rumah, maka lagi banyak bekalan wang akan tercipta.

Akibat dari dana hutang yang senantiasa meningkat ini, kos kehidupan juga akan senantiasa meningkat. Jika kerajaan, sektor swasta dan isi rumah sangat cenderung berhutang, maka kadar penciptaan wang ini akan meningkat cepat dan sudah tentu akan melebihi kadar perkembangan output. Inilah yang mengakibatkan keadaan harga barangan sentiasa meningkat dari tahun ke tahun.

Tambahan pula, kadar kenaikan kos kehidupan adalah lebih tinggi daripada kadar kenaikan pendapatan pekerja. Ini kerana kebanyakan majikan juga banyak berhutang dan oleh itu, menghadapi tekanan untuk mengurangkan kos operasi, terutama sekali kerana persaingan juga sangat sengit antara syarikat swasta yang banyak berhutang.

Sekarang ini di Malaysia, jumlah hutang dalam negara sangat tinggi iaitu RM1.2 trilion dalam kalangan sektor swasta, RM1.3 trilion dalam kalangan isi rumah dan hampir RM700 bilion oleh pihak kerajaan. Sebab itu lah masyarakat semakin merasa perit dengan masalah kos kehidupan. Jika perbelanjaan kerajaan dan sektor lain tidak dikawal dengan baik dan jumlah hutang bertambah, masalah akan menjadi lebih serius seperti yang berlaku di Greece, Sepanyol, Jepun dan beberapa negara lain.

Apa yang boleh kita rumuskan ialah, dalam jangka panjang, langkah kerajaan menyalurkan wang BR1M tidak akan dapat menyelesaikan masalah keperitan kehidupan golongan berpendapatan rendah di negara kita. Apa yang sebaliknya akan berlaku ialah, hutang kerajaan akan sentiasa meningkat. Jika kerajaan tidak mengawal perbelanjaannya dengan baik, maka kerajaan akan terpaksa menampung perbelanjaannya dengan menaikkan kadar GST pada masa hadapan yang akan menambahkan lagi beban kepada rakyat terutama sekali golongan miskin.

Solusi jangka panjang sebenarnya memerlukan perubahan kepada sistem kewangan supaya ianya tidak menggalakkan pertumbuhan hutang. Di samping itu, rakyat juga perlu merubah nilai kehidupan supaya tidak berbelanja melebihi kemampuan. Pemimpin perlu menjadi contoh kepada rakyat daripada aspek kehidupan sederhana dan tidak suka bermewah-mewah dan membazir.

Pemimpin juga perlu menjadi contoh kepada rakyat daripada segi amalan gemar membantu golongan yang miskin secara sukarela daripada duit poket peribadi mereka sendiri (dan bukan dari duit kerajaan). Akhir sekali, kerajaan juga harus menghapuskan amalan pembaziran dan ketirisan kerana ini juga akan menambahkan beban hutang kerajaan dan menyumbang kepada kenaikan kos kehidupan yang membebankan rakyat.

Prof. Dr. Mohd. Nazari IsmailKetua Biro Penyelidikan IKRAMPensyarah Fakulti Perniagaan & Perakaunan, Universiti Malaya

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Misi pertama di bumi Afrika

Menurut Ketua Pegawai Eksekutif MyCARE Kamarul Zaman Shaharul Anwar, bantuan kemanusiaan Somalia itu bantuan fasa pertama hasil sumbangan rakyat Malaysia.

“Dua jenis bantuan berjaya disalurkan iaitu pek makanan dan bekalan air. Dua lori air dengan kapasiti 45 tong tiba di bandar Burao dan mengambil masa empat jam untuk sampai ke Duruqsi dan Dugushi. Bekalan air itu hanya dapat bertahan dua minggu.

“Bekalan makanan juga diagihkan dan dua lori membawa muatan (300×100 kilogram) dan (350×100 kilogram) yang mengandungi beras, tepung, gula, tamar dan minyak untuk 600 keluarga bagi setiap kampung dengan setiap keluarga terdiri daripada enam hingga sembilan orang,” katanya.

Menurutnya, dalam fasa pertama ini dua kampung menerima manfaat iaitu di Duruqsi dan Dugushi. Mereka juga membantu bagi projek jangka panjang seperti perumahan sebanyak 10 unit yang dilengkapi telaga dan tangki air.

MyCARE turut melawat tempat perlindungan anak yatim Ina Mooge Orphanage Shelters dan Hargeisa International Hospital (HIH) di Hargeisa selain memberikan pemeriksaan kesihatan bagi mengatasi masalah kekurangan makanan dan penyakit di sana.

Misi pertama ke bumi Afrika itu dianggotai tujuh wakil yang diketuai Kamarul Zaman, Pengurus Projek MyCARE, Noorsyazly Rameli, Eksekutif Kanan Media MyCARE, Akmar Hisham Zulkefli, jururawat IKRAMHealth, Mohammad Rizuwan, Pegawai Perubatan IKRAMhealth, Dr Ahmad Ibrahim Ahmad Zainuddin, Koordinator dan Pengarah KL Ghaith Muhammad Fouad dan Pengerusi cawangan MyCARE Maran/Temerloh, Jalani Ludin.

“Rakyat Somalia yang kebuluran juga bertarung nyawa apabila penyakit berjangkit ketika krisis merebak seperti hepatitis, taun, cirit-birit, malaria dan demam campak.

Krisis kebuluran ini menyebabkan majoriti rakyat Somalia kekurangan zat makanan terutama kanak-kanak,” katanya.

Sumbangan rakyat Malaysia masih diperlukan dan bagi mereka yang ingin menyumbang boleh berbuat demikian ke akaun CIMB 8602 135 592 atas nama Humanitarian Care Malaysia.


Bila kanak-kanak OKU, normal berinteraksi

Program asimilasi yang julung kali diadakan ini dianjurkan oleh Unit Keprihatinan Orang Kelainan Upaya (OKU) Yayasan Ikram Malaysia dengan kerjasama Fakulti Perubatan Universiti Teknologi MARA (UiTM).

Seramai 48 orang kanak-kanak dan 30 orang ibu bapa turut serta menjayakan program ini bertujuan untuk memberi peluang kepada kanak-kanak normal atau kelainan upaya untuk sama-sama berinteraksi, mengenali dan memahami antara satu sama lain.

Ketua Unit Keprihatinan OKU Yayasan Ikram Malaysia, Dr Wan Najwa Wan Mohd Zohdi menekankan tentang perlunya ibu bapa untuk memberi pengetahuan kepada anak-anak normal tentang wujudnya insan berkelainan upaya supaya mereka lebih senang mendekati rakan mereka.

“Peranan memperkasakan dan mencapai kelestarian warga kelainan upaya sepatutnya menjadi tanggungjawab semua pihak termasuk kerajaan yang membentuk polisi dan merancang peruntukan, institusi pendidikan iaitu sekolah dan kolej, majikan-majikan dan seterusnya masyarakat umumnya,” jelas beliau yang juga Pensyarah Perubatan Pemulihan di UiTM.

“Jadikan tekanan yang dihadapi sebagai kawan dan bukannya musuh,” kata Rajvin Kaur, 34, salah seorang motivator yang mengalami cerebral palsy sejak kecil.

Sepanjang program, ibu bapa dan kanak-kanak diasingkan dalam dua aktiviti yang berbeza. Aktiviti bersama kanak-kanak dikendalikan oleh Pegawai Terapi Carakerja dari Gym Academy Child Development Center, Pn Siti Aisyah Rozalli.

Beliau turut dibantu oleh sukarelawan fasilitator-fasilitator yang datang daripada pelbagai latar belakang antaranya guru-guru Program Pendidikan Khas Integrasi, jurupulih anggota, jurupulih cara kerja, jururawat dan pelajar-pelajar perubatan UiTM.

Aktiviti-aktiviti yang dijalankan seperti solat, bersenam, menari, menyanyi dan mewarna bersama-sama berjaya menarik minat kanak-kanak untuk turut serta.

“Ibu bapa perlu menerima, reda dengan cepat dan mencari cara untuk membantu anak-anak kita. Satu harapan saya untuk anak-anak saya adalah supaya mereka dapat berdikari dan berpeluang menyumbang kepada masyarakat,” luah Pn Suriyati, ibu kepada kembar anak kelainan upaya.

“Belajar mensyukuri, berlapang dada dan merendahkan jangkaan, sangat membantu agar kita sebagai ibu bapa tidak merasa kecewa atau stres. Jangan pernah berputus asa pada anak kita,” kata Dr Siti Aishah Wan Mohd Hasni, ibu kepada anak sulung yang didiagnosis dengan masalah autisme.

Kedua-dua mereka amat menekankan peri pentingnya untuk ibu bapa menyertai mana-mana kumpulan sokongan tanpa mengira NGO, NGi atau perkongsian melalui media sosial untuk mendapatkan pandangan dan belajar pengalaman mereka yang menghadapi situasi yang sama.

Semua pihak termasuk kerajaan serta warga masyarakat perlu bersama-sama memainkan peranan agar kualiti hidup warga kelainan upaya dapat ditingkatkan.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Positif COVID-19: AS atasi China

Semalam (Khamis), bilangan kes positif jangkitan COVID-19 di seluruh dunia buat pertama kalinya melepasi angka setengah juta orang.

Manakala di China, pada Khamis merekodkan dua hari tanpa kes tempatan dan hanya mempunyai pertambahan kes dari luar (import).

Itali masih kekal sebagai negara yang mempunyai kes kematian paling tinggi di dunia dengan 8,215 mangsa. Seterusnya, Sepanyol dengan jumlah 4,154 kes manakala China 3,169 kes.

Secara keseluruhan, jangkitan COVID-19 di seluruh dunia mencapai angka 526,044 kes dengan 23,709 kematian dan sebanyak 122,066 kes yang telah sembuh dan dibenarkan keluar daripada hospital.

Dalam pada itu, Amerika Syarikat mencatatkan peningkatan mendadak bilangan kes sebanyak 17,119 menjadikan jumlah kumulatif kes positif meningkat kepada 82,404 dan New York, Washington dan California merupakan bandar yang paling terjejas teruk.

Ia menyaksikan pertambahan 59,089 kes dalam tempoh 24 jam, berbanding 466,955 kes pada Rabu. Oleh itu, buat pertama kalinya, Amerika Syarikat (AS) mengatasi China dan Itali untuk muncul sebagai negara paling ramai kes positif COVID-19.

Angka kematian di Amerika Syarikat pula melepasi paras 1,000 mangsa dengan keseluruhannya sebanyak 1,178 kes.

Menurut statistik Universiti Johns Hopkins, setakat jam 6.00 pagi waktu Malaysia, China berada di kedudukan kedua dengan 81,782 kes, diikuti Itali 80,589 kes.

Dalam perkembangan berkaitan, menurut pakar ekonomi, Profesor Dr Barjoyai Bardai, dunia bakal menghadapi kegawatan dan kemelesetan ekonomi paling teruk dalam sejarah susulan pandemik COVID-19 yang menyebabkan hampir keseluruhan negara terpaksa menghentikan aktiviti ekonomi mereka.

Justeru, implikasi penutupan dan pengehadan pergerakan oleh negara yang dilaksanakan menyebabkan kira-kira 3 bilion penduduk dunia terkurung.

Realitinya, apa yang berlaku kepada ekonomi dunia ketika ini memberikan pengajaran buat semua kerana terlampau mengejar kadar pertumbuhan yang cepat sehingga mengabaikan aspek pengagihan.

Dekan Fakulti Perniagaan dan Pengurusan Universiti Sultan Zainal Abidin (UniSZA), Profesor Madya Dr Ahmad Azrin Adnan berkata, perbincangan pakar ekonomi dunia kini dilihat selari bahawa ekonomi dunia akan terjejas disebabkan pandemik Covid-19 dan kebanyakan negara mengalami kesan yang sama.

Ini bermaksud, pendapatan makin berkurangan, modal perniagaan makin besar, perbelanjaan dibuat bagi memastikan kelangsungan hidup. Selagi sesebuah negara itu belum sampai kepada tahap bebas wabak, maka negara terlibat perlu mengambil bantuan intervensi untuk memastikan keselamatan dan kelangsungan.


Akta Anti Lompat Parti, wajib mengundi pulihkan demokrasi

Semenjak beroleh kemenangan besar bagi Barisan Nasional di Melaka dan Johor yang mendapat dua pertiga kerusi Dewan Undangan Negeri, desas-desus Pilihan Raya Umum (PRU) perlu diadakan segera terus kedengaran.

Perihal parti dan strategi mereka untuk membentuk kerajaan bukanlah perkara yang ingin saya sentuh dalam penulisan kali ini.

Saya tertarik dengan jumlah perbelanjaan yang dibentangkan oleh Menteri di Jabatan Perdana Menteri (Parlimen dan Undang-Undang), YB Dato’ Sri Dr Haji Wan Junaidi Tuanku Jaafar semasa sidang parlimen yang lalu.

Sebanyak RM45 juta telah dibelanjakan bagi melaksanakan Pilihan Raya Negeri (PRN) Melaka, manakala kos bagi PRN Johor ialah RM96 juta.

Jumlah keseluruhan kos yang mencecah RM 141 juta bagi kedua-dua pilihan raya ini adalah duit pembayar cukai atau duit rakyat. Oleh itu, ia sewajarnya perlu diterjemahkan oleh majoriti rakyat dalam menentukan masa depan sesebuah negeri dan negara.

Akta Anti Lompat Parti yang kini sedang diusahakan oleh ahli-ahli parlimen dilihat suatu langkah yang baik. Lompat parti sehingga menyebabkan pertukaran kerajaan dengan menjanjikan laba dan keuntungan akan menghakis kepercayaan rakyat terhadap sistem demokrasi di negara ini.

Krisis kepercayaan rakyat wajar ditangani kerana mereka jugalah yang akan memilih dan mengundi serta meletakkan kepercayaan kepada seorang wakil rakyat yang mewakili parlimen mereka atas ideologi, prinsip serta hala tuju yang dipercayai melalui parti yang menawarkan perkara-perkara tersebut.

Sejarah negara tercipta dalam menambah baik sistem demokrasi melalui kelulusan akta membenarkan warganegara berumur 18 tahun untuk turut mengundi.

Pendaftaran secara automatik sebagai pemilih menyebabkan penambahan 5.8 juta pemilih baharu. Ini juga termasuk sebahagian rakyat Malaysia yang berumur 21 dan ke atas, namun langsung tidak pernah cakna tentang demokrasi dengan tidak pernah untuk mendaftarkan diri sebagai pemilih dan tidak terlibat dalam proses mengundi.

Akta wajib mengundi perlu dikuatkuasakan bagi memastikan 5.8 juta pengundi baharu ini turut sama terlibat dalam membuat keputusan penting masa depan negara dan negeri.

Akta Brexit sebagai contoh menyaksikan hanya 51.9 peratus yang mengundi untuk meninggalkan Kesatuan Eropah (EU). Akhirnya golongan yang tidak keluar mengundi tersebut terpaksa menerima akibat dan tindakan mereka yang berkecuali dalam proses demokrasi negara United Kingdom.

Sekiranya akta wajib mengundi ini diperkenalkan, denda atau hukuman bagi mereka yang tidak keluar mengundi perlu dibincangkan, manakala syarikat atau majikan yang tidak membenarkan pekerjanya keluar mengundi juga perlu dikenakan tindakan.

Majikan atau syarikat yang memberikan kelonggaran seperti cuti kepada pekerja untuk pulang mengundi pula perlu diberikan sesuatu faedah seperti pengurangan cukai dan sebagainya.

Di pihak Suruhanjaya Pilihan Raya Malaysia (SPR) pula, ia tidak boleh menetapkan hari mengundi pada hari kerja biasa seperti Isnin sehingga Jumaat, tetapi ia perlu dibuat pada hari cuti seperti Sabtu atau Ahad.

Perkara-perkara seperti ini memudahkan untuk rakyat Malaysia menunaikan tanggungjawab mereka untuk keluar mengundi.

Akta wajib mengundi ini hanya untuk sementara bagi memastikan 5.8 juta pemilih baharu tersebut turut serta membuat pilihan mereka.

Akta ini juga akan dapat memulihkan semula sistem demokrasi Malaysia yang dilihat masih meragui SOP dan langkah keselamatan pasca-Covid-19.

Oleh itu, rakyat Malaysia juga perlu diyakinkan bahawa prosedur operasi standard (SOP) pada hari mengundi dan langkah-langkah keselamatan yang dilaksanakan SPR dipatuhi dan memudahkan orang ramai untuk mengundi.

Sistem demokrasi Malaysia yang semakin tidak dipercayai ini perlu segera dirawat, pemain politik selaku mereka yang terlibat secara langsung dengan demokrasi perlu dilihat benar-benar ingin melaksanakan tanggungjawab dan amanah yang diberikan untuk negara, bangsa dan agama.

Manakala rakyat yang disajikan dengan pelbagai drama dan krisis politik perlu diyakinkan semula untuk mempercayai mereka yang terlibat dalam arena politik dan demokrasi ini mampu memajukan serta menaikkan martabat negara Malaysia kita yang tercinta.

Oleh itu, saya percaya bahawa penggubalan dua akta ini iaitu Akta Anti Lompat Parti dan Akta Wajib Mengundi dapat menyuburkan semula demokrasi walau tampak seperti paksaan untuk rakyat keluar mengundi. Ia lebih baik daripada nasib rakyat ditentukan oleh sekelompok atau sebahagian rakyat Malaysia.

Penulis ialah Pengurus di Nusantara Academy for Strategic Research (NASR), berpengalaman merangka polisi, dasar kerajaan serta ucapan ahli parlimen dan membantu gerak kerja pilihan raya.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


IKRAM Saran Solusi Menyeluruh Atasi Sumbang Mahram

Pertubuhan IKRAM Malaysia (IKRAM) memandang serius beberapa berita sumbang mahram seperti yang dilaporkan di media cetak dan media sosial baru-baru ini.

IKRAM prihatin bahawa peristiwa ini menggambarkan betapa satu solusi yang menyeluruh perlu digarap bagi mengatasi masalah yang amat asas kepada kewujudan sebuah keluarga dan masyarakat yang harmoni dan bahagia yang melindungi dan menjamin keselamatan ahli keluarga terutama yang lemah dalam kalangan mereka.

IKRAM yakin kejadian yang berlaku yang melibatkan bapa kandung sendiri dan saudara-mara bapa kandung dengan anak sendiri/mangsa menggambarkan betapa pincangnya institusi keluarga yang sepatutnya menjadi pelindung kepada mereka yang lemah terutamanya anak-anak yang masih belum mengerti erti kehidupan.

IKRAM berpandangan, di samping menggubal undang-undang untuk menghukum sekeras-kerasnya pelaku sumbang mahram, usaha perlu dibuat untuk mengembalikan jati diri  seorang lelaki sebagai pelindung kepada wanita sepertimana firman Allah SWT dalam al-Quran surah an-Nisaa’ ayat 34.

Adalah penting untuk mengembalikan jati diri lelaki sebenar, jati diri sebagai pelindung wanita, jati diri seorang lelaki yang mempunyai kesihatan mental yang baik, jati diri yang melihat wanita bukan sebagai objek seks tetapi sebagai rakan kongsi bersama berganding bahu mewujudkan keluarga yang harmoni serta menjamin keselamatan ahli keluarga. Dari keluarga yang sihat dan mempunyai jati diri yang benar inilah akan lahir masyarakat yang penyayang dan negara yang rahmah.

a. Para lelaki merealisasikan peranan dan tanggungjawab mereka sebagai pelindung semua wanita.

b. Kaum wanita menjaga diri anda daripada kezaliman seorang lelaki dan bersedia berusaha untuk  mengeluarkan diri jika berada dalam perangkap tersebut. Tiada istilah ketaatan, kepada suami atau ayah, dalam keadaan mereka sendiri bermaksiat kepada Tuhan dan melakukan jenayah terhadap manusia.

c. Pemimpin agama dan negara  melaksanakan tanggungjawab untuk mengangkat kesedaran tentang isu ini sehingga ia benar-benar menjadi “conscience of the masses” ataupun “conventional wisdom” bahawa lelaki seharusnya mengambil peranan sebagai pelindung wanita.

d. Isu ini diketengahkan melalui khutbah, seminar, diskusi kesedaran dalam masyarakat, masjid dan tempat kerja.

e. Pengelola sistem kehakiman dan keselamatan memastikan keadilan mudah ditegakkan dan langkah-langkah pendidikan dan pelaksanaan keselamatan diperluaskan bagi melindungi kaum wanita.

Dr. Hj. Mohd Parid Sheikh AhmadPresiden IKRAM


Pakej korban serendah RM250

“Terbaru, MyKorban menawarkan korban unta yang akan dilaksanakan di Sudan pada harga RM650 satu bahagian.

“Dan harga terendah yang ditawarkan pada tahun ini ialah korban kerbau yang akan dilaksanakan di Nepal pada harga RM250 satu bahagian,” kata Pengerusi MyCARE, Prof Madya Dr Hafidzi Mohd Noor dalam sidang media Mykorban hari ini.

Program yang memasuki tahun ke-21 itu turut menawarkan korban lembu antaranya di Palestin (RM1,900 satu bahagian) dan korban kambing di Syria (RM1,200 satu bahagian).

Negara-negara lain yang terbabit dalam program ini ialah Myanmar, Filipina, Lubnan, Malaysia, Yaman, Vietnam, Sri Lanka, Kemboja, Somaliland dan Cox’s Bazar (kem pelarian Rohingya di Bangladesh).

“Fokus sasaran penerima daging korban sumbangan peserta negara ini adalah dalam kalangan umat Islam minoriti yang ditindas, pelarian luar dan dalam negara, mangsa bencana, anak-anak yatim dan golongan miskin.

“Pihak kami akan meneruskan tradisi menyampaikan amanah rakyat Malaysia sempena Aidiladha kepada mereka yang memerlukan bantuan antarabangsa,” jelasnya.

Tambah Dr Hafidzi, MyKorban turut menganjurkan program Kembara Korban ke Vietnam dan Nepal untuk memberi peluang kepada para peserta merasai keadaan dan suasana negara tersebut.

“Untuk pakej lima hari dan empat malam ini, peserta kembara akan menyambut Aidiladha di sana dan akan menyaksikan pelaksanaan ibadat korban, melawat tempat bersejarah dan tempat menarik, serta menziarahi orang Islam tempatan,” ujarnya.

Pakej Kembara ke Nepal dan Vietnam masing-masing berharga RM3,500 dan RM2,750 seorang termasuk harga satu bahagian korban.

Turut hadir dalam sidang media ini Pn Kurais Abdullah Karim mewakili Action Caring Team (ACT) dan Bro Abdul Rahim mewakili Allamah Fazlullah Foundation sebagai NGO pelaksana korban di Filipina dan Cox’s Bazar.

Hadir sama Bro Ibrahim mewakili Arakan Rohingya Union (ARU) dan Dr Zeyad Shehada daripada Palestinian Cultural Organization Malaysia (PCOM) sebagai NGO pelaksana korban di Myanmar dan Palestin.

MyCARE turut mengumumkan bantuan pembinaan sebanyak sembilan buah telaga tiub untuk penduduk Rohingya di Myanmar.

Mereka yang berminat menyertai MyKorban boleh melayari https://www.billplz.com/mykorban atau melakukan pembayaran ke akaun Humanitarian Care Malaysia Berhad (Maybank 5642 5856 0698 / Bank Islam 12092 01003 4904).

Untuk maklumat lanjut, sila layari facebook MyKorban atau hubungi 019-2276760.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Jangan kembalikan PPSMI, kembang dan mantapkan DLP

Pertubuhan IKRAM Malaysia (IKRAM) membantah ura-ura untuk melaksanakan semula Pengajaran dan Pembelajaran Sains dan Matematik Dalam Bahasa Inggeris (PPSMI) sepertimana yang pernah dilaksanakannya sebelum ianya dimansuhkan pada tahun 2011.

PPSMI dalam bentuk yang asal telah terbukti tidak berjaya sehingga menyebabkan kerajaan membatalkannya.

Unsur utama PPSMI ialah ‘paksaan’ ke atas semua sekolah tanpa kecuali untuk melaksanakan pengajaran Sains dan Matematik dalam bahasa Inggeris. Ini berlaku, walaupun terdapat sekolah yang tidak mempunyai persediaan yang cukup dari segi sumber, prasarana dan guru yang kompeten.

PPSMI telah digantikan dengan program Program Dwi-Bahasa (DLP) pada tahun 2016* yang memberikan pilihan yang luwes kepada sekolah dan Pejabat Pendidikan Daerah untuk melaksanakan pembelajaran Sains dan Matematik dalam bahasa Inggeris berdasarkan beberapa syarat.

IKRAM berpandangan program DLP lebih praktikal dan memberi peluang ibu bapa membuat pilihan. Oleh itu, ia wajar dikembangkan dengan memberi sokongan yang sewajarnya kepada sekolah yang bersedia untuk melaksanakannya.

Maklumat yang diperolehi daripada ahli IKRAM yang bertugas sebagai guru menunjukkan bahawa program DLP seperti yang dilaksanakan sekarang juga masih menghadapi kesukaran terutama mendapatkan guru yang mempunyai kepakaran dan berkeupayaan mengajar Sains dan Matematik dalam bahasa Inggeris.

Oleh itu, tidak banyak sekolah yang berupaya melaksanakannya. Jika ini merupakan hakikat dalam pelaksanaan DLP, pelaksanaan PPSMI pastinya akan menghadapi masalah yang lebih besar dan bakal menemui kegagalan.

IKRAM umumnya bersetuju dengan keperluan meningkatkan prestasi pengajaran dan pembelajaran Bahasa Inggeris di semua peringkat. Oleh itu, Dasar Memartabatkan Bahasa Malaysia Memperkukuh Bahasa Inggeris (MBMMBI) perlu diperkasakan.

Program pengukuhan Bahasa Inggeris, Highly Immersive Programme (HIP) perlu dimantapkan dengan membuat pemantauan pelaksanaan yang berkesan di semua sekolah.

Prof Dr Omar YaakobPengerusi Jawatankuasa PendidikanPertubuhan IKRAM Malaysia

*Nota: Kesilapan fakta berkenaan tahun mula pelaksanaan DLP telah dibetulkan. IKRAM memohon maaf atas kesilapan ini.


Akta Ekonomi Gig satu alternatif

Setelah Revolusi Industri 4.0, seluruh dunia mengalami perubahan yang drastik dari segi  ekonomi dan perniagaan. Ini secara tidak langsung telah mengubah landskap dunia pekerjaan.

Perkembangan dunia teknologi ini telah menyebabkan wujudnya perniagaan yang dipanggil  ‘disruptive’ kerana ‘mengganggu’ status quo atau kebiasaan aturan dalam industri tersebut.

Oleh sebab itu, terdapat suatu keperluan yang besar terutamanya di pihak pembuat dasar untuk  menilai semula akta dan undang-undang sedia ada bagi memastikan tiada kumpulan yang tertindas dalam aturan baharu ini.

Ini termasuklah dengan ‘unikorn-unikorn’ yang muncul dan berjaya mengambil peluang daripada kemudahan teknologi yang memungkinkan mereka untuk melangkah dengan laju dan meraih keuntungan yang luar biasa.

Antaranya termasuklah perniagaan aplikasi berdasarkan platform yang mana tidak perlu mematuhi beberapa prosedur dan undang-undang sepertimana perniagaan lain.

Walaupun ini memberikan kelebihan kepada mereka, namun begitu, pembuat dasar haruslah mengambil tahu sekiranya terdapat sebarang perkara yang boleh menyebabkan berlakunya penindasan baharu dalam landskap yang baru menghijau ini.

Perubahan ini juga telah membuatkan pekerjaan makin dilihat hanyalah sebagai sebuah  komoditi. Pekerjaan yang mudah ditukar, dijual beli dan sebaiknya tidak kuat ditadbir undang undang.

Landskap pekerjaan yang berubah ini telah membuatkan terlepasnya perkara-perkara asas dalam undang-undang yang selama ini menjamin kebajikan mereka yang menjalankan tugasan bagi mendapatkan bayaran.

Contohnya golongan pekerja gig seperti pemandu e-hailing. Mereka ini sebenarnya  adalah golongan rentan yang terdedah dengan pelbagai diskriminasi.

Mereka ini adalah golongan yang telah mengeluarkan kos yang banyak untuk memulakan  servis yang dipasarkan sebagai ‘rakan niaga’ namun begitu, tidak terdapat sebarang akta dan undang-undang yang melindungi mereka.

Sebaliknya, terdapat beratus-ratus kes dan isu yang timbul dan tidak dapat diselesaikan disebabkan kelompongan dalam undang-undang.

Antara contoh isu yang timbul ialah isu pemandu e-hailing yang ditamatkan perkhidmatan tanpa  sebarang justifikasi, isu penilaian yang berat sebelah, isu bayaran yang tidak setimpal, isu perubahan terma dan syarat yang berubah tanpa persetujuan jelas sehingga mengakibatkan kerugian pada vendor-vendor makanan.

Dengan kewujudan pelbagai isu ini, kerajaan tidak berupaya untuk melindungi dan mencari jalan penyelesaian disebabkan ketiadaan undang-undang yang sesuai untuk menyelesaikan kemelut ini. Misalnya sehingga sekarang, kes Puan Ivy Loh masih tidak ada jalan penyelesaian.

Kerajaan baru-baru ini telah pun membentangkan pindaan pada Akta Kerja 1955 dalam bacaan pertama yang memasukkan definisi-definisi baru untuk mengkategorikan seseorang itu sebagai pekerja.

Ini termasuklah cara kerja yang tertakluk dengan arahan dan hala tuju oleh orang lain, keadaan di mana servis seseorang itu adalah penting untuk keberlangsungan sesebuah  perniagaan, keadaan di mana seseorang itu diberikan alatan atau material untuk melaksanakan sesuatu tugasan dan sebagainya.

Definisi-definisi ini adalah bertepatan dengan kriteria-kriteria pekerjaan seperti pemandu e-hailing, yang seiring dengan definisi dan kriteria standard global yang menjadikan hubungan seseorang itu persis hubungan sebagai seorang pekerja dan majikan, berbanding sebagai  kontraktor bebas, khususnya dari segi tahap penguasaan dan tahap kebebasan antara kedua-dua pihak dalam aturan kerja tersebut.

Sebagai contoh, apabila pemandu e-hailing mendapat tawaran tugasan mengambil penumpang yang jauh dari lokasinya dan menolak tawaran tersebut, penilaian prestasi beliau boleh merudum.

Begitu juga apabila terdapat aduan daripada penumpang, pihak syarikat pembekal  platform mempunyai hak dan kuasa untuk menamatkan perkhidmatan pemandu tersebut tanpa  sebarang ruang untuk pembelaan diri.

Pemandu-pemandu juga tidak bebas menyiapkan tugasan yang diberikan, sebaliknya akan dipantau sepanjang perjalanan. Semua ciri-ciri  pekerjaan ini menjurus kepada tingginya kekuasaan pembekal platform dan rendahnya autonomi pemandu untuk dikriteriakan sebagai kontraktor bebas.

Setelah pelbagai tekanan, kerajaan akhirnya mengeluarkan pindaan ini, namun begitu, pindaan sebegini dijangka tidak dapat menyelesaikan permasalahan-permasalahan yang ada dalam landskap dunia digital disebabkan oleh norma dan cirinya yang berlainan dengan landskap dunia pekerjaan tradisional.

Antara persoalan yang timbul adalah kebolehlaksanaan terma fleksibliti, iaitu bahagian baru yang dimasukkan yang mana pekerja boleh memohon untuk pekerjaan fleksibel, kesesuaian  bahagian-bahagian lain seperti cuti materniti, pengiraan gaji minima, pengiraan kadar lebih masa, penentuan hari rehat, proses penamatan dan sebagainya.

Oleh itu, adalah lebih wajar untuk kerajaan memikirkan akta yang baru sama sekali yang lebih sesuai untuk digunakan dalam landskap pekerjaan digital yang sudah jelas berlainan daripada landskap pekerjaan tradisional.

Antara cadangan yang dikemukakan oleh beberapa badan pemikir seperti REFSA dan The Centre adalah kewujudan terma baru seperti ‘pekerja bebas’ ataupun akta baru seperti Akta Kerja Saksama.

Kerajaan juga boleh mengambil kira proses yang dilalui oleh vendor makanan untuk memastikan setiap pemain dalam landskap ekonomi digital ini tidak ditindas.

Akta baru seperti Akta Ekonomi Gig di mana terdapat definisi yang jelas dan cakupannya bukan hanya untuk pekerja, tetapi juga untuk vendor, perniagaan dan semua pemain dalam industri,  boleh diperhalusi dan diperkenalkan.

Akta dan polisi yang menyeluruh dalam dunia digital ini akan membantu membentuk hala tuju Malaysia dalam landskap digital sekali gus membuatkan implementasi lebih mudah serta meningkatkan keyakinan pelabur.

Negara-negara maju sudah pun melakukan kajian akta ekonomi gig seperti di Amerika Syarikat dan sebahagian lain sudah pun membuat perubahan dalam akta mereka.

Malaysia tidak seharusnya ketinggalan dalam perkara ini, sebaliknya haruslah pantas  dan komprehensif dalam menggubal dasar bagi membolehkan kita berada di tahap yang tinggi dalam ekonomi digital.

Farah Nabilah Abdul Rahman
Pengasas Sekolah Dasar
https://sekolahdasar.org/

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Wanita IKRAM johan ‘NCWO Unity Roadshow 2020: Local Desserts’

Program anjuran Majlis Organisasi Wanita Kebangsaan (NCWO) dengan kerjasama Pertubuhan Wanita Kuala Lumpur dan Selangor (KLSCWO) ini bertujuan mempamerkan budaya melalui makanan dan produk sekali gus memupuk perpaduan dalam kalangan wanita daripada pelbagai kaum di Malaysia.

Dalam pertandingan ini, Wanita IKRAM diwakili oleh Prof Dr Hanim Salleh, Pn Suriati Haron dan Pn Farrah Idayu Abdul Mutalib, yang turut dibantu Wanita IKRAM Bandar Baru Bangi dan Kajang.

NGO-NGO wanita yang lain seperti FOMSO, MNA, EKTA Club of Kuala Lumpur & Selangor, GLA, MAYC WILAYAH, LPPKN, USAHANITA, CCM, KLSCAH dan MCWEA turut menyertai pertandingan ini.

Wanita IKRAM berharap semoga program seumpama ini dapat diperbanyakkan lagi bagi mengenali tradisi serta meningkatkan sifat toleransi dalam kalangan pelbagai kaum di Malaysia.

Sebelumnya, Presiden NCWO, Tan Sri Prof Emerita Dr Sharifah Hapsah berkata, Malaysia adalah negara yang berbilang kaum dan agama.

“Kita mempunyai Rukun Negara di mana perpaduan menjadi tunggak utama dan salah satu caranya adalah dengan menjamin pendekatan liberal (keterbukaan) terhadap tradisi kebudayaan yang kaya dan pelbagai corak.”

Beliau berkata, lebih senang bercakap mengenai perpaduan daripada benar-benar menghayati dan menghirupnya.

“Untuk menghayatinya, kita perlu saling memahami. Melalui pemahaman, kita dapat melihat apa yang biasa bagi kita dan yang lebih penting untuk menghargai perbezaannya.”

Menurutnya, perbezaan menampakkan pelbagai dalam masyarakat dan kepelbagaian inilah yang memberi kekuatan kepada sesebuah negara.

“Sebagai NGO wanita, ibu, kakak, isteri dan nenek kita memainkan peranan penting dalam mendidik anak-anak, keluarga dan masyarakat bagi membentuk dan menyebarkan nilai-nilai bersama, saling menghormati kepelbagaian.”

Namun, ikatan ini tidak akan kuat jika tiada yang menghargai, menghormati dan menggunakan kepelbagaian untuk memajukan kepentingan bersama.


Banjir Baling: i-Bantu, IKRAM Health, IMARET giat santuni mangsa

BALING – Yayasan IKRAM Malaysia (i-Bantu) Kedah bersama IKRAM Health – IMARET kini giat membantu sebilangan mangsa banjir kilat yang melanda Baling pada petang Isnin.

Tinjauan aktivis i-Bantu Kedah di Baling pada Selasa menunjukkan terdapat kesesakan lalu lintas hampir ke semua jalan ke Iboi, manakala bekalan elektrik dan air masih lagi terputus.

“Kawasan lain yang terjejas teruk antaranya Kampung Hangus, Kampung Tanjung, Kampung Sadik, Kampung Tanah Periuk, tapi belum dibantu sepenuhnya,” kata wakil i-Bantu Kedah.

Di samping itu, para sukarelawan yang diketuai oleh Pengerusi i-Bantu Kedah, Rosmidin Ahmad turut menghulurkan sumbangan kepada mangsa yang terlibat.

Pada Rabu, i-Bantu Kedah bersama aktivis IKRAM Health – IMARET turun membantu mangsa banjir di Kampung Iboi.

“Barangan yang diedarkan adalah makanan, barangan kebersihan untuk keperluan semasa. Misi seterusnya kita akan mengedarkan keperluan asas yang lain bagi mereka memulakan kehidupan selepas banjir,” tambahnya.

Pada keesokannya, mereka menyalurkan khidmat bantuan perubatan kepada para penduduk Kampung Dusun, Iboi di samping edaran kit kebersihan, sumbangan kewangan, cucian luar rumah dan klinik bergerak.

Banjir kilat yang melanda beberapa hari yang lalu telah memusnahkan banyak rumah penduduk kampung di sana, meragut tiga nyawa dan lebih 1,4000 penduduk terpaksa dipindahkan ke tiga Pusat Pemindahan Sementara (PPS).

Mereka ditempatkan di Sekolah Menengah Kebangsaan (SMK) Jerai, Surau An-Nur (Taman Mesra, Kupang) dan SMK Agama Yayasan Khairiah.

Hujan berterusan selama tiga jam sejak jam 2.00 petang Isnin di sekitar Kupang telah menyebabkan air melimpah dari Sungai Kupang dan memasuki rumah penduduk.

Manakala tujuh buah rumah musnah akibat dihanyutkan arus deras dan 70 lagi rosak susulan bencana tersebut.

Dalam pada itu, Yayasan IKRAM Malaysia turut mengaktif Tabung Cakna Banjir untuk membantu mangsa banjir di Baling.

Sehingga 7 Julai, jumlah kutipan sumbangan terkumpul berjumlah RM61,391.20 dan masih berbaki RM138,608.80 untuk memenuhi sasaran RM200,000.

Bagi yang ingin menyumbang ke tabung tersebut, bolehlah menyalurkannya melalui pautan http://billplz.com/caknabanjir atau melalui akaun Yayasan IKRAM Malaysia (Maybank 5621 4240 4402) dengan rujukan ‘CaknaBanjir’.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Kenyataan Media Wanita Pertubuhan IKRAM Malaysia Sempena  Hari  Wanita Kebangsaan 2011

Wanita Pertubuhan          IKRAM Malaysia merakamkan kesyukuran kepada Allah SWT, atas         segala nikmat kemajuan, peluang dan ruang yang dikecapi oleh         wanita di negara ini. Sebagai 50% dari populasi  Malaysia,          sumbangan wanita dalam semua sektor kehidupan sememangnya tidak         boleh dipinggir dan dikesampingkan lagi

Tema          Hari Wanita tahun ini menggariskan satu lagi tugas penting yang         semestinya dimainkan oleh wanita, dalam memastikan negara         tercinta Malaysia terus bersatu bergerak ke hadapan, dengan         keupayaan memaksimumkan potensi warganya yang pelbagai bangsa,         agama, keturunan dan status sosioekonomi. Keupayaan menangani         kepelbagaian sememangnya perlu dididik dari institusi asas         keluarga, di mana ibu berperanan menanamkan nilai murni dan         prinsip asas kebenaran,           keadilan, kesaksamaan dan       persaudaraan ke dalam jiwa anak-anaknya.

Wanita          IKRAM ingin menekankan perihal perlunya wanita didedahkan kepada         ilmu pengetahuan yang tinggi untuk membina minda yang bertamadun         dan kritikal, serta mampu menangani sebarang cabaran yang         mengganggu-gugat perpaduan dan keharmonian keluarga, masyarakat         dan negara. Tanpa pendedahan ini, wanita akan terus terbelenggu         dalam kejahilan, kekolotan dan kemunduran minda yang hanya         memberikan tumpuan kepada perkara kecil dan remeh-temeh. Rugilah         Negara sekiranya wanita tidak digarap potensinya untuk         mencorakkan masa depan yang cemerlang.

Wanita          IKRAM berharap perhatian yang lebih serius diberikan oleh semua         pihak kepada aspek transformasi sosial berasaskan nilai ketuhanan yang         menjamin keadilan, keselamatan, kesejahteraan dan keharmonian         semua rakyat Malaysia, dan bukannya semata-mata kepada         pembangunan fizikal dan ekonomi sahaja. Antara perkara yang         perlu mendapat keutamaan adalah seperti berikut :

1.                 Pendidikan yang ditekankan untuk wanita dan ahli keluarga           mereka mestilah merangkumi pendidikan holistik yang akan           melahirkan wanita berjatidiri tinggi; kukuh nilai dalamannya,           bebas minda dan cara pemikirannya, mulia akhlaknya serta mampu           menyerlahkan keperibadian yang boleh menyumbang kedalam           masyarakat.

2.       Pembabitan         wanita Malaysia dalam sektor pekerjaan mestilah diseimbangkan         dengan keupayaan wanita menjalankan fungsi asasnya sebagai ibu         dan isteri, yang menjadi tulang belakang keutuhan institusi         keluarga.

3.       Tahap         pendidikan wanita Malaysia yang tinggi mestilah dimanfaatkan         dengan meningkatkan penglibatan mereka dalam proses membuat         keputusan di semua peringkat.

4.        Kadar jenayah         dan keganasan yang membabitkan kanak-kanak, wanita dan golongan         tua perlu dibendung segera agar keselamatan semua terpelihara         dan terjamin.

5.       Eksploitasi         wanita dan kanak-kanak mestilah ditangani melalui tindakan         bersepadu yang menggabungkan semua lapisan masyarakat, pihak         berwajib, sistem perundangan dan penguatkuasaan yang lebih ketat         dan berkesan.

Wanita          IKRAM menyeru semua pihak khususnya kaum wanita Malaysia agar         terus gigih memajukan diri untuk berdaya saing membangunkan         keluarga, masyarakat dan tanahair, agar Malaysia  menjadi         sebuah  negara contoh yang seimbang aspek fizikal,         ekonomi, politik, sosial dan spiritualnya.

Ustazah Maznah Daud  Ketua Wanita IKRAM Pusat


Mo Salah Calon Anugerah Personaliti Sukan Terbaik Britain

Bintang bola sepak Mesir yang juga penyerang Liverpool, Mohamed Salah telah dicalonkan untuk anugerah personaliti sukan terbaik yang berpengaruh di Britain pada 2022 anjuran Anugerah Etnisiti Britain.

Pada Selasa, organisasi itu mengumumkan senarai pendek yang dicalonkan untuk anugerah itu, dengan kehadiran Mohamed Salah bersama-sama: pemain Arsenal Bukayo Saka, pemain Everton Dominic Calvert-Lewin, pelari pecut British Muhammad Farah, serta pelari pecut Alex Yee, pelari pecut British Dina Asher Smith, dan pelumba basikal Afrika Selatan Nicholas Dlamen, Katharina Marie Johnson dari Britain, atlet angkat berat Karenjit Kaur dan peninju Britain Natasha Jonas.

Anugerah itu diberi berdasarkan undian, kerana ia bergantung kepada sokongan orang ramai terhadap setiap calon, dan majlis penganugerahan akan diadakan pada 27 Oktober akan datang.

Dalam laman webnya, organisasi itu memuji Mohamed Salah yang dianggap sebagai penyerang paling hebat di dunia.

Salah telah menandatangani kontrak jangka panjang dengan The Reds beberapa minggu lalu, memutuskan untuk terus bersama pasukannya itu yang disertainya pada 2017.

Terdahulu, Mohamed Salah telah dinobatkan dengan beberapa anugerah individu sepanjang 2022, terutamanya pemain terbaik di England daripada Liga Profesional, pemain terbaik Liga Perdana Inggeris daripada Critics Association, pemain terbaik Liverpool FC.

Salah memenangi anugerah Kasut Emas dengan 23 gol, dan anugerah untuk playmaker terbaik untuk 13 gol dalam Liga Perdana musim lalu. Selain itu, beliau turut cemerlang bersama Liverpool untuk meraih kejuaraan Piala FA dan Piala Liga.

Mohamed Salah Hamed Mahrous Ghaly, lahir pada 15 Jun 1992 merupakan pemain bola sepak Mesir yang bermain di Liverpool FC dalam Liga Perdana Inggeris dan pasukan kebangsaan Mesir.

Beliau telah bermain dengan aksi yang sangat cemerlang bersama Mesir pada usia muda, seterusnya memasuki kejohanan Piala Dunia B-20 FIFA 2011 dan Sukan Olimpik Musim Panas 2012.

Salah juga telah memenangi Piala Super Swiss dalam musim pertamanya bersama kelab sensasi Switzerland, FC Basel dan dianugerahkan sebagai Pemain Bakat Harapan Terbaik CAF pada 2012.

Seterusnya pada 2013, beliau dianugerahkan sebagai Pemain Terbaik SAFP merujuk kepada pemain terbaik di Liga Super Swiss.

Atriza Umar
Pegawai Jabatan Komunikasi dan Multimedia
Pertubuhan IKRAM Malaysia

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Isu rampasan Bible BM: Kenyataan IKRAM Selangor

Proses penguatkuasaan adalah salah satu dari tanda memastikan  kedaulatan sesuatu Perlembagaan dan Undang-Undang dalam sesebuah Negara  terjaga. IKRAM Negeri Selangor mendoakan agar agensi-agensi Kerajaan  Pusat dan Negeri Selangor khususnya, dapat menjalankan tugas dan  memainkan peranan mereka dengan baik tidak terkecuali buat JAIS dan MAIS  yang sangat kami banggakan.

IKRAM Negeri Selangor mengalu-alukan fungsi dan tanggungjawab JAIS dalam memelihara martabat dan kesucian agama Islam di negeri  Selangor. IKRAM Negeri Selangor juga menyedari wujudnya peruntukan  undang-undang di bawah Enakmen Kawalan Penyebaran Agama Di Kalangan Umat  Islam 1988 yang melarang penggunaan 35 kalimah Arab, termasuk kalimah  “Allah”, “Rasul”, “Masjid” dan lain-lain oleh pihak penganut agama lain.

Bagaimanapun, IKRAM Negeri Selangor menyeru pihak JAIS agar lebih  berhati-hati dan berhikmah dalam menjalankan operasi sedemikian bagi  mengelakkan berlakunya fitnah terhadap Islam, ketegangan antara penganut  agama dan wujudnya kegelisahan di kalangan masyarakat penganut agama  lain di Selangor.

Kami juga menyeru seluruh masyarakat penganut agama lain di  Selangor, terutama penganut agama Kristian agar tetap bertenang dan  tidak panik berikutan insiden rampasan Bible tersebut. Kami percaya  insiden terpinggir sedemikian tidak bermakna kebebasan mengamalkan  amalan dan ajaran agama masing-masing telah dinafikan.

Pertubuhan IKRAM Negeri Selangor ingin mempertegaskan bahawa dalam  apa keadaan sekalipun kami berada bersama anda semua, dan mempertahankan  bahawa Islam tidak akan menghalang kebebasan beragama selagi kita semua  bersama Perlembangaan dan Undang-Undang Negara Malaysia tercinta.

Dalam satu keadaan lain pula, kita sedia maklum, isu penggunaan  kalimah Allah dalam majalah mingguan The Herald oleh Gereja Katolik  masih dalam proses rayuan di peringkat Mahkamah Persekutuan. Kes ini  telah berlanjutan sejak 4 tahun. Hakim mahkamah tersebut dijadualkan  mendengar hujah kedua-dua belah pihak pada 24 Februari 2014 ini, samada  membenarkan permohonan rayuan oleh Gereja Katolik nanti atau tidak.

Kami juga berharap pihak Gereja Katolik dan ahli-ahli Bible Society  of Malaysia khasnya, serta seluruh penganut agama Kristian amnya di  negeri Selangor dapat menahan diri (“refrain”) daripada menggunakan  kalimah Allah di dalam Bible atau amalan ritual mereka, sehingga berlaku  perubahan undang-undang mengikut proses yang betul.

Sesungguhnya tindakan yang sedemikian benar-benar menunjukkan  kematangan mereka di dalam menanggapi konflik yang berpanjangan ini.

Sehubungan  dengan itu, IKRAM Negeri Selangor juga menentang sebarang perhimpunan  di hadapan gereja yang kononnya membantah penggunaan kalimah Allah. Hal  yang sedemikian akan mengeruh dan menegangkan lagi suasana.

Akhirnya, IKRAM Negeri Selangor mendoakan semoga keamanan,  keharmonian dan toleransi di antara penganut-penganut agama yang berbeza  di dalam Negeri Selangor, tidak terjejas dan akan terus terpelihara.


Pelihara lidah, berkata baik atau diam

Budaya mencarut dan memaki hamun adalah suatu perkara yang buruk dan keji.

Sebagai manusia yang berakal waras, sudah tentu kita mampu membezakan antara yang baik dan buruknya sesuatu pekara tersebut.

Ini termasuklah dalam soal kita memilih perkataan atau ungkapan yang baik untuk kita ungkapkan kepada sesiapa sahaja.

Berkata dengan ungkapan yang baik juga merupakan tuntutan dalam Islam. Bercakap dengan ungkapan yang baik merupakan salah satu akhlak yang terpuji.

Demikian juga antara tujuan utama baginda Nabi SAW diutuskan sebagai Rasul adalah untuk menyempurnakan kebaikan. Dalam sebuah hadis riwayat Ahmad, daripada Abu Hurairah RA, Nabi SAW bersabda yang bermaksud:

“Sesungguhnya tidak aku diutuskan melainkan untuk menyempurnakan kebaikan akhlak.”

Adalah menjadi tujuan utama baginda Nabi SAW diangkat dan diutuskan menjadi Rasul untuk menunjukkan penyempurnaan akhlak yang terpuji sekaligus mencerminkan ajaran dan didikan Islam sebenar.

Oleh yang demikian, kita seharusnya lebih bijak dalam memilih perkataan agar kita tidak membawa fitnah terhadap ajaran Islam sebenar yang melarang penganutnya daripada menutur perkara yang buruk dan keji.

Sekalipun kita mahu bercakap, maka bercakaplah akan hal-hal yang baik, jika tidak, lebih baik dan bagusnya kita berdiam diri.

Dalam hal ini, baginda Nabi SAW telah mengingatkan kita untuk bercakap pada yang baik sahaja. Hal ini sepertimana yang terdapat dalam sebuah hadis riwayat Bukhari dan Muslim, daripada Abu Hurairah RA, baginda Nabi SAW bersabda yang bermaksud:

“Sesiapa yang beriman kepada Allah dan hari akhirat, maka hendaklah dia berkata baik ataupun diam.”

Imam an-Nawawi dalam Riyadhus Solihin, ketika beliau membahaskan hadis tersebut, beliau berkata:

“Hadis ini jelas sekali menunjukkan bahawa seseorang hendaklah tidak berbicara kecuali apabila perbicaraan itu adalah baik, iaitu hal yang telah jelas kemashalatannya (kebaikan).”

Amat malang sekali, apabila segelintir masyarakat kita ‘menormalisasikan’ budaya mencarut dan memaki hamun ini dengan menganggap ia sekadar hiburan lawak semata-mata.

Lebih menyedihkan lagi, segelintir para pendakwah menghamburkan kata-kata yang tidak elok ketika berceramah dan menganggap ia sebagai suatu kebiasaan bahasa bagi masyarakat setempat.

Hal ini tidak sepatutnya menjadi alasan lebih-lebih lagi perkataan itu keluar daripada mulut seorang ustaz yang sering menjadi rujukan dan contoh teladan pada masyarakat.

Mengungkap perkataan buruk dan keji bukanlah suatu hal yang boleh dianggap normal dalam masyarakat.

Sekiranya kita bantah dan tidak setuju dengan mereka yang cuba menormalisasikan budaya lucah dalam lawak dan sebagainya, maka kita juga perlu mengambil sikap dan pendirian yang sama membantah dan menolak budaya mencarut atau mengungkap perkataan buruk dan keji.

Sebagai seorang yang beriman, dirinya akan memastikan agar lidahnya selamat daripada hal yang buruk dan keji.

Dalam sebuah hadis riwayat Bukhari dan Muslim, daripada Abu Musa al-Asy’ari dia berkata:

“Aku berkata : “Wahai Rasulullah, orang Islam yang bagaimanakah yang paling utama?” Baginda menjawab: “Orang yang kaum Muslimin selamat daripada lisannya dan tangannya.”

Hadis menjelaskan kepada kita bahawa sebaik-baik orang Islam itu antaranya adalah mereka yang memelihara mulutnya daripada perkara yang haram, termasuklah mencarut dan sebagainya.

Oleh yang demikian, agama ini sangat menuntut agar umatnya memelihara lidah daripada menuturkan perkara yang buruk dan keji.

Ini juga merupakan sebahagian besar mujahadah kita berlawan dengan emosi. Akibat bercakap dengan kawalan emosi yang buruk, maka akan terzahirlah perkataan dan ungkapan yang buruk lagi kotor.

Tanggapan bahawa perkataan kotor adalah bahasa biasa bagi masyarakat setempat merupakan cubaan untuk menghalalkan perbuatan bercakap kotor.

Usaha ini juga secara tidak langsung akan mendidik masyarakat melazimi menyebut perkataan yang buruk lagi keji ini. Walhal, Allah SWT tidak menyukai perkataan-perkataan yang buruk dan keji.

Dalam Surah an-Nisaa’ ayat 148, Allah SWT berfirman yang bermaksud:

“Allah tidak suka kepada perkataan-perkataan buruk yang dikatakan dengan berterus-terang (untuk mendedahkan kejahatan orang); kecuali oleh orang yang dianiayakan. Dan (ingatlah) Allah sentiasa Mendengar, lagi Maha Mengetahui.”

Berdasarkan firman tersebut, sudah tentu sebagai orang yang beriman, pasti akan berusaha meninggalkan apa sahaja perkara yang dibenci oleh Allah termasuklah meninggalkan perkataan-perkataan buruk.

Betapa besar amanah Allah untuk para hamba-Nya, menjaga dan memelihara lidah daripada menutur hal yang buruk dan keji. Kita juga diingatkan dengan sebuah hadis riwayat Ahmad, ketika Sufyan bin Abdullah al-Thaqafi bertanya kepada Rasulullah SAW yang bermaksud:

“Wahai Rasulullah, katakanlah kepadaku suatu perkara yang dapat menjadi peganganku. Rasulullah SAW menjawab : “Katakanlah: Tuhanku ialah Allah, kemudian berlaku jujurlah.” Aku bertanya lagi : “Wahai Rasulullah, apakah yang paling ditakuti atas diriku?” Rasulullah memegang lidahnya, kemudian Baginda menjawab: “Ini.”

Segelintir manusia tidak sedar akan besarnya kesan daripada apa yang telah diungkapkan.

Sikap tidak berhati-hati ketika bercakap, mengungkap berdasarkan sentimen dan emosi, semua ini bakal membakar diri sendiri akibat keterlanjuran lidah yang bertutur.

Barangkali di dunia kita boleh berikan seribu satu alasan bagi menghalalkan perbuatan tersebut, namun di akhirat kelak, kita akan dilondehkan oleh Allah SWT. Renungilah firman Allah dalam Surah Yasin ayat 65 yang bermaksud:

“Pada hari ini, Kami tutup mulut mereka; tangan mereka akan berkata kepada Kami dan kaki mereka akan memberi kesaksian terhadap apa yang dahulu mereka kerjakan.”

Oleh itu, marilah sama-sama kita berusaha untuk menjaga dan memelihara lidah kita daripada menuturkan perkara yang buruk dan keji.

Sekalipun perkataan itu dianggap biasa oleh sebahagian kita, jangan kita jadikannya sebagai rutin kebiasaan dalam kehidupan.

Nikmat lidah tidak bertulang ini adakalanya lebih berbahaya daripada pisau yang tajam.

Kerana pisau yang tajam, zahirnya menakutkan. Namun lidah tidak bertulang, tanpa sedar, banyak dosa melaluinya. Semoga Allah mengampuni segala keterlanjuran kita selama ini.

Muhammad Faidhi Azis
Ketua Rakan Hidayah Perlis

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…